c: text/html

text:
Reporter : ENDANG SUMARDI
Wewengkon padet padumuk di Kota Sukabumi, nepi ka ahir taun 2017 geus diréngsékeun kurang leuwih 35 héktar, tina sagemblengna wewengkon padet kurang leuwih 139,02 héktar. Kapala DPU-PRP-KPP (Dines Pekerjaan Umum, Panataan Rohang, Paimahan, Kawasan Pamukiman jeung Patanahan) Kota Sukabumi, Dr. Ir. H. Asép Irawan, M.Sc. ngajelaskeun, dina ngaréngsékeun éta wewengkon padet téh, dilaksanakeun ngaliwatan program Kotaku (Kota Tanpa Kumuh), sabagé sala sahiji usaha strategis Diréktorat Pangembangan Kawasan Pamukiman Ditjén (Diréktorat Jéndral) Cipta Karya Kamentrian PUPR (Pekerjaan Umum jeung Paimahan Rahayat) RI. Ěta program téh ngawengku NSUP (National Slum Upgrading Program) jeung NUSP-2 (Neighborhood Upgrading and Shelter Project Phase 2).
Salian ti éta ogé dijelaskeun, program NSUP taun 2017 di Kota Sukabumi ngahontal 15 kalurahan, nya éta Kalurahan Karangtengah, Gunungpuyuh, Karamat, Cikolé, Kebonjati jeung Kalurahan Selabatu, sarta Kalurahan Citamiang, Nanggeléng, Sudajayahilir, Cibeureumhilir, Jayaraksa, Jayamekar, Baros, Nyomplong jeung Kalurahan Bénténg. Sedengkeun program NUSP-2 ngahontal 12 kalurahan, anu ngawengku Kalurahan Sukakarya, Gedongpanjang, Cipanengah, Tipar jeung Kalurahan Cikondang, sarta Kalurahan Situmekar, Warudoyong, Sriwidari, Cisarua, Sindangpalay, Limusnunggal jeung Kalurahan Subangjaya. Tah kukituna, sagemblengna kalurahan anu diwangun dina taun 2017 di Kota Sukabumi ngaliwatan program Kotaku téh ngahontal 27 kalurahan, anu sasaran pangwangunannana nya éta pangwangunan jalan lingkungan, séptic tank komunal, drainaseu jeung sarana cai bersih.
Sabagé sala sahiji contohna di RT 2 RW 5 Kalurahan Warudoyong anu asup kana program NUSP-2 taun 2017, diwangun jalan lingkungan, dingding susukan jeung séptic tank komunal. Anapon prosés pangwangunannana dimimitian dina patengahan bulan Séptémber 2017, sarta réngsé dina ahir bulan Nopémber 2017. Lian ti éta, ogé dina prosés ngagawéan pangwangunannana, dilaksanakeun ku sakumna unsur warga masarakat, ti mimiti BKM (Badan Keswadayaan Masyarakat) Jukung Sawala, nepi ka para santri jeung pamuda. Sedengkeun dina taun saméméhna, di Kalurahan Warudoyong geus diwangun jalan lingkungan sapanjang kurang leuwih 2.000 méter, anu ngawengku Gang Warudoyong 1, Gang Masjid, Gang Murni, Gang Cipoho jeung Gang Dwikora. Disagigireun ti éta, ogé geus diwangun 3 séptic tank komunal, sarta 2 sarana cai bersih jeung 1 MCK.
Kapala DPU-PRP-KPP Kota Sukabumi ngajéntrékeun, maksud jeung tujuan dilaksanakeunnana program Kotaku di Kota Sukabumi téh, diantarana pikeun ngaronjatkeun aksés infrastruktur jeung palayanan dasar di wewengkon padet padumuk, sarta pikeun ngarojong ngawujudna pamukiman pakotaan anu pantes, bersih, éndah jeung séhat, sarta genah dicicingan.

robotstxt: allowed

filter: keep


text:
Carpon: Imut Aki Nembongan Deui
Ku: Fendy Sy. Citrawarga
Taneuh beureum tingburingkal tina liang kaluat. Nu ngaralina katara segut kawas nu keueung ku angkeubna langit pihujaneun. Hate marudah, kaheneg nyedek. Liang kaluat geus nyangkeredong marengan hate kuring nu lewang.
Geus moal boa, rea nu leungiteun ditinggalkeun ku manehna teh. Angot keur kuring mah. Saha tuda urang Cidadap nu teu apal ka manehna.
Barang tadi kuring meunang iber pajah anjeunna dipundut ku Nu Agung diala ku Nu Kawasa, mulang ka alam kalanggengan, nyaan asa diheulang. Teu kadenge iber gurang-gering heula tuda. Dalah di kumaha, takdir teu bisa dipungkir kadar teu bisa disinglar.
Kuring mantuan nguar-nguar taneuh bari panon mah manco kana kuburan gigireun kaluat nu keur dikali. Kasedih beuki nambahan. Lain sasaha kuburan gigireun kaluat teh, nya kitu kuburan-kuburan sejenna di pajaratan ieu mah meh kabeh apal.
Taneuh beureum beunang ngali beuki muncugug. Marengan sewurna taneuh nu dikali, implengan kuring ngacacang ka mangsa ka tukang bari panon mah angger nanceb ka jero kaluat, tempat pangreureuhan manehna keur salalawasna.
Ti keur budak keneh kuring resep kana kasenian Sunda teh, pangpangna wayang golek. Lalajo ge sok gungclo belaan teu ngaji. Padahal ngaji mah tara leuwih ti dua jam, sedengkeun wayang sapeuting jeput. Paripolah kuring kitu teh teu disaluyuan ku aki, aki ti bapa. Anjeunna sok bendu mun kuring katohyan lalajo teh.
“Sakali deui sia kitu peta, digantung ku aing!” saurna dina hiji waktu. Nyariosna mani ngagidir. Puguh we kuring mani ngompod sieun terus digebugan.
Teuing ku nanahaon aki mani ngahulag pisan kuring lalajo wayang teh. Ari sugan nyaram kuring lalajo teh pedah sok gungclo nepi ka sok joledar ngaji di tajug. Ningan tas ngaji bari kuring dadaku heula rek lalajo wayang jeung babaturan ge, angger we dicaram. Kituna teh lain lalajo wayang wae, kasenian sejen saperti reog, sandewara, angot bangreng atawa ketuk tilu mah.
“Awas sakali-kali deui lalajo wayang, komo bangreng, dirangket siah!” cenah bari ngamang-ngamang nyere.
Antukna kuring kacida sieunna ku aki. Sakapeung sok hayang kabur. Tapi rek indit-indit ka mendi, rek lumpat-lumpat ka mana pan kuring teh sasatna dirorok ti oorok dikukut ti lelembut ku aki da bapa mah geus taya di kieuna, maot basa kuring dikandung keneh ku indung. Indung ge ukur ngajurukeun da kuring mah digedekeun ku aki. Indung nuturkeun salakina, bapa tere kuring, ka lembur jauh.
Eta ge satadina mah kuring rek dibawa ku indung, tapi ulaheun ku aki jeung nini. Pajah teh keun we di dieu jeung aki si jalu mah rek digedekeun. Nya nu minangka gaganti indung teh mimitina mah nini, tapi ku teu hanteu deuih nini ge nuturkeun bapa. Kaleleban ku bapa kuring cenah. Hadena we aya Bi Rohimah, adi bapa. Nya ku bibi we kuring diurus teh. Najan ku indung basa kuring geus asup SD dihiap-hiap deui oge. Teuing ku naon kuring bet embung. Pangpangna mah karunya ku aki ketang moal enya cuang-cieung ditinggalkeun ku anak jeung pamajikan katut incuna. Enya ku bapa jeung nini kuring katut kuring sorangan. Kajeun teuing mindeng dicarekan ge, jamak we budak dicarekan mah da ari kana kapereluan sapopoe mah aki teh geten, malah kuring dijununkeun sakola.
Saur aki, kuring kudu jadi santri malah mun bisa mah jadi kiai. Ulah ngadeukeutan suna-seni, gumbrang-gembrung tatalu, haram, pajah teh tokblak. Ceuk aki mah seni teh cukang lantaran timbulna kagorengan, matak poho kana ibadah, jeung leuwih condong kana kamasiatan atawa pidorakaeun.
“Nu matak sujang, maneh mah ulah deukeut-deukeut kana wayang, gual-geol ngigel jeung ronggeng, doraka, haram!” Cenah ka kuring.
Teu wani nempas najan dina jero hate mah hayang nanya, “Naha Ki?” Sabab, mun pirajeunan tatanya, aki mah sok ngagebes.
“Montong loba tatanya! Pokona sia kudu nurut kana omongan aing!” pajah teh. Dipones kitu mah enyaan taluk, teu hayang tatanya deui.
“Teuleuman ajaran agama anggur mah, gaul jeung urang tajug!” Ditungtungan ku pangwawadi saklek.
Enyaan matak helok ningali sikep aki kitu teh. Bawirasa kolot batur mah teu kitu-kitu teuing, malah ngarojong anakna boga anleh kana seni teh. Eta deuih nu matak helok teh aki sok nyaram kuring asup ka pangkeng nu pagigir-gigir jeung kamerna. Paribasa pamali! Araraneh, ongkoh kudu neuleuman agama ongkoh kudu sieun ku pamali. Ukur kapanasaran we antukna mah hayang nyaho eusi kamer rusiah teh, teu wani pangangguran asup, ongkoh da salalawasna ge disosi tur mindeng diroris ku aki.
Geus dumuk kitu papagah aki mah nya teu bisa kukumaha iwal ti kuring kudu nurut. Ka sakola rajin, ngaji junun, idek liher di tajug tara tinggaleun. Ari karesep kana seni? Ah, dipaju we deuih. Tuda rek kumaha bisa ninggalkeunana apanan sora gamelan, dalang ngawayang, haleuang juru kawih, rarasaan teh geus ngalemah maneuh na sanubari nu hese disieuhkeunana. Malah saterusna mah lain ukur resep, tapi hayang bisa nabeuh, beh jauhna kuring hayang jadi dalang wayang golek siga dalang Jana nu kasohor di lembur kuring.
Kajaba sakola SD, kuring ge ku aki teh disakolakeun di madrosah geus puguh ngaji di tajug unggal wanci bada magrib mah. Bangunna teh kuring sina bentet meunang pangwarah atikan agama. Geus lulus SD ge kuring dipaksa sina asup ka tsanawiyah. Geus tamat tsanawiyah, sup ka aliyah.
“Tah ieu incu aki, didoakeun sing jadi kiai,” saur aki. Kuring tiba imut. Reugreug meunang pamuji.
Tapi, sabenerna mah hate kuring teu weleh gegebegan sabab rumasa geus ngabohongan aki da apanan saenyana kuring sok maling-maling diajar nabeuh gamelan jeung babaturan di imah dalang Jana di Cidadap.
Mimitina mah kuring keur ulin jeung babaturan di gardu ronda. Der tatalu, kuring dadalangan, si Barna jeung Si Duleh nayagana. Lar aya dalang Jana, gek ngilu diuk.
“Rareresep kana wayang Dak?” cenah.
Kuring unggeuk.
“Datang ka Cidadap rek dialajar mah ku Akang dipapagahan!” ceuk dalang Jana nu sok ngaakangkeun ari nyarita teh. Puguh we asa mobok manggih gorowong meuntas manggihan cukang diajakan teh.
Kuring sarerea unggeuk. Ti harita kuring idek liher di imah dalang Jana diajar nabeuh. Eta teh ti keur SD kelas genep keneh. Hadena teh teu kapanggih ku aki da lembur kuring, Cipancar, jeung Cidadap, lembur dalang Jana teh rada anggang. Saminggu sakali poe Ahad sok latihan nabeuh teh, manjang nepi ka kuring sawawa, malah sok ngilu nabeuh. Dadaku mah ngendong di babaturan atawa belajar bersama jeung babaturan mun pareng aki tatanya tas ti mana teh.
Sakali mangsa di imah kuring jongjon kakawen nurutan dalang. Ari sugan tea mah aki moal balik tereh-tereh ti kebonna.
“Nanaonan sia ceuceuleuweungan kitu patut?” ceuk aki ngagorowok matak soak. Blep bae kuring ngonci biwir. Untung we aki teu kateterusan nalengteng.
Nu sidik hate kuring beuki panasaran ku naon aki mani ngewa-ngewa teuing kana seni? Na enya seni teh matak ngunclungkeun kana kagorengan? Mun enya teh kitu ningan batur ge loba nu ancrub na dunya seni tur teu diharu biru? Antukna, bisa jadi pangjurung diri geus sawawa, kuring jadi malik keuheul ka aki da asa dihalang-halang kahayang bari jeung teu jinek kasang tukangna.
Baning keuheul jeung panasaran, kuring sok tatanya ka kolot sejen. Kabeneran aya nu bisa maparin bongbolongan, tegesna mah Bah Udi, bapana dalang Jana. Mun keur latihan ge inyana sok ngiluan, nya mapagahan nabeuh, nya mapagahan palasipah hirup nu aya patalina antara seni jeung agama.
Balaka bae kuring mangadu ka Bah Udi cekeng si aki teh galak pisan. Kuring ulah wawuh jeung seni. Tong boro tukal-takol kana saron, tupuk-tepak kana kendang, lalajo ge teu meunang, angot lalajo bangreng mah.
“Hahariringan ge teu meunang,” cekeng teh.
Bah Udi tiba nyenghel, teuing sinis teuing helok meureun ceuk pamikirna araraneh aya aki-aki teu resep seni warisan luluhurna.
“Saha kakasih aki teh jalu ?”
“Ki…ki naon lah tara pirajeunan tataros. Ta, Ta, kitu da,” kuring teu pati apal ngaran aki da sok nyebut aki bae.
“Rasta?” Saur Bah Udi. Kuring unggeuk. Riuk beungeut Bah Udi asa barobah.
“Abah kenal?”
“Loma mah henteu ngan sok ngadenge we,” cenah bangun asa-asa.
“Na enya Bah ari seni haram?” Lahaola kuring nalek.
“Tong boro seni, ngaji ge bisa haram, jalu.”
“Nu leres?”
“Enya lamu ngajina niat hayang kapuji, riya, angot niatna rek maling sendal bari jeung prakna mah!”
“Janten ?”
“Seni ge bisa jadi ibadah lamun dijejeran papagon agama, niatna keur babakti ka Gusti Allah. Nya kitu deui kaalusan siga ngaji bisa goreng lamun dicampuran hawa napsu”, saur Bah Udi. Ceg kana panakol saron da harita ngawangkong teh satutasna latihan. Terus ditakol ngawirahma. Ari sugan pangangguran, ana pok teh:
“Kumaha kadengena takolan saron Abah?”
“Raoseun!”
“Naon nu ngarasa ngeunah teh?”
“Nya cepil atuh Bah moal enya tuur?” cekeng ngaheureuyan.
“Ari ceuli meunang nyieun saha?”
Gebeg. Naha bet panca kaki sual ceuli. Apan pananya kitu mah sok di pangajian atawa keur di sakola ku kiai atawa guru agama.
“Nya dadamelan Gusti Allah!”
“Lamun ceuli urang teu bisa ngadenge. Kira-kirana bisa teu ngarasakeun nimatna sora saron?”
“Nya moal atuh Bah!”
“Jadi, nu boga ceuli waras bisa ngarasakeun genahna sora saron, tepak kendang, goong, jeung waditra sejenna. Teu beda we urang ngarasakeun ngeunahna sabangsaning kadaharan atawa inuman. Tina kadaharan atawa inuman nu ngarasakeun ngeunah teh tikoro atawa beuteung. Tina waditra seni siga gamelan nu nimat teh pangrasa nu nyerep kana batin, teu ukur semet ceuli. Cindekna mah alatan boga ceuli walagri bisa ngarasakeun nimatna tatabeuhan. Cik ceuk santri, di aliyah lin sakola teh, lamun urang meunang kanimatan kudu kumaha ?”
Itu geura, kalah nyosok jero.
“Sakaterang mah kedah muji sukur ka Nu Agung!”
“Dalilan atuh ngarah afdol!”
Jadol teh make kudu ngadalil sagala rupa urusan seni. Leuh lamun aki uningaeun nyampurkeun urusan seni jeung dalil meureun teu bendu mah. Tapi, era murid aliyah nepi ka teu apal dalil sukuran mah. Najan bari kudu kerung nginget-nginget heula ge teu burung kapanggih, asana dina Quran Surat Ibrahim ayat 7.
“Pami teu lepat mah Ibrahim ayat 7 Bah dalil wajib sukur teh! Cindekna mah lamun urang meunang kanimatan, kudu sukuran sangkan nimat teh ditambihan deui ku Gusti.”
“Sabalikna lamun teu sukuran atawa kufur nimat?”
“Baris kenging bebendon ti Allah!”
“Tuh pan diudag-udag ka dinya mah seni jeung agama teh nyekrup lin?”
Kuring tiba unggeuk ngaheueuhan. Ningan ceuk Bah Udi mah seni jeung agama teh bisa pacantel.
“Ari wujud sukur kana nimat kumaha?” Bah Udi nanya deui. Ah teu hese ngajawab da geus diajarkeun di sakola ge.
“Kahiji kedah ngucapkeun hamdallah, tegesna mah sagala puji kagungan Mantenna!”
“Cukup ku kitu?”
“Pan sanggem abdi ge kahiji, hartosna aya kaduana.”
“Enya bener, capetang nyarita euy moal gaplah lah jadi dalang teh. Sok naon nu kaduana?“ saurna.
“Kecap puji sukur teh kedah dibuktoskeun ku ibadah cindekna ngalaksanakeun sagala rupi pancen Allah tur nebihan laranganaNa,” cekeng kagok tableg.
“Bener! Ayeuna urang geus meunang kanimatan nu cukang lantaranana ceuli walagri nepi ka bisa ngadenge wirahma tatabeuhan nu merenah. Eta teh hakekatna mah paparin ti Gusti Allah. Ana kitu kudu buru-buru eta nimat teh ditasakuran ku kecap alhamdulillah Gusti… abdi gaduh cepil waras, tiasa nguping kaendahan wirahma tatabeuhan. Geus ngedalkeun hamdallah, ulah poho kana kawajiban boh solat, zakat, jeung puasa, ngarah urang teu meunang bebendon ti Gusti Allah. Jadi, sadar kana kawajiban ibadah ka Gusti teh, Jalu, horeng lain wae ti ustad, ajengan, kiai, jeung ulama, tina kaparigelan para seniman ge bisa, satungtung karya seni tea keur tujuan mulya, lain keur kamasiatan atawa ngalajur napsu!” Saur Bah Udi panjang lebar.
Jempling sakedapan. Kuring museurkeun implengan neundeun mutiara cariosan Bah Udi na batin nu pangjerona. Teu kungsi lila anjeunna sasauran deui:
“Tah lamun ngadengekeun tatabeuhan, lalajo pintonan kasenian ukur keur kasenangan ceuli, ukur hayang genahna, tapi embung sujud sukur ka Nu Maparin kagenahan, kasarna mah ukur nyenangkeun hawa napsu, cul kana ibadah, angot ngahagalkeun nyipta karya seni keur ngeruk kauntungan nepi ngahalalkeun sagala cara, teu nolih etika, duduga peryoga, tah nu kitu mah Abah ge sapuk jeung Ki Rasta, ngaharamkeun sabab sagala rupa ge hirup teu dibarengan jejer agama mah matak cilaka!”
Kasauran Bah Udi teh karasana nyerep kana batin teu bina ti embun-embunan diceuceuhan es, nyecep. Temahna beuki yakin yen ancrub ilubiung ngagarap kasenian teh teusingna diharamkeun asal napak dina jalan bebeneran, pangpangna papagon agama. Malah apan bisa dijadikeun sarana dakwah. Para wali ge cenah kapungkur ngamangpaatkeun wayang keur umajak masarakat arasup Islam teh.
Sabada kaluar ti aliyah, latihan nabeuh beuki sumanget najan susulumputan keneh ti aki ge. Satadina mah hayang neruskeun kuliah, tapi teu kaerong waragadna. Bunta–bantu aki we sagawe-gawe da cita-cita nu utama mah enya hayang ilubiung dina seni, hayang jadi dalang wayang golek. Geus tamat ti aliyah ge kuring ngahajakeun aktip di masjid malah ngilu ngobong di pasantren lembur keur nyebor kaimanan. Da saur kiai ge kaimanan teh sok turun naek, sakapeung rosa ngawaja, na waktu sejen uduh lir kapuk kaibunan. Angot kuring boga karep rek guyang dina kasenian nu teu ngabibisani sakumaha kasauran aki bisa ngagebruskeun kana kamasiatan. Nu matak, saur kiai ge, iman teh kudu dipulasara ku elmu. Puguh we aki bingaheun, bangun reugreug nyakseni incuna jadi aktipis masjid teh.
Cindekna, ti aki kuring dibere pangrojong sangkan soson-soson diajar agama, ku Bah Udi diatik palasipah hirup keur icikibung dina seni nu saestuna nyaeta kudu dijejeran ku agama atawa nyunyurup seni kana papagon agama bari puguh wates wangenna. Estu katarimakeun pisan. Nya kitu deui ka Kang Jana nu geus ngatik kaparigelan nabeuh gamelan malah kadieunakeun mah sakalian menta diajar ngadalang da cekeng teh hayang neruskeun tapak lacak anjeunna ngadalang. Atoheun pisan kuring nyarita kitu teh, pokna ge:
“Sukur, sukur pisan Cecep hayang jadi dalang mah. Moal dikasasahakeun elmu ngadalang Akang, peresun keur Cecep. Sabab, kajaba Cecep boga anleh kana seni, atikan agama ge bisa disebutkeun meujeuhna. Pokona mah Akang teu salempang!”
Jeung saenyana eta teh ka kuring mani nyaaheun pisan. Puguh we kuring beuki atoh, cita-cita hayang jadi dalang teh beuki ngabulungbung. Angot ayeuna mah aki ge tara barang geureuh deui. Duka percayaeun kuring tara ilubiung kana seni, teuing dumeh ngaragangan pedah kuring geus sawawa.
Satadina mah kuring rek wakca ka aki yen saenyana kuring teh resep kana seni, hayang jadi dalang, malah sok latihan nabeuh jeung diajar ngadalang ka Kang Jana. Mun tea mah aki ngahulag deui siga basa kuring keur budak, asana geus waktuna kuring kudu ngalawan ku pamanggih sorangan atawa sakumaha nu dicaritakeun ku Bah Udi. Tapi asa heurin ku letah. Pangna kitu teh sabab aki beuki rerempo, yuswana geus hibar layung. Ka kuring ngurihit sangkan geura boga pamajikan. Kaharti da puguh di imah teh kari duaan. Bi Rohimah ayeuna mah ngurus putra-putrana. Nepi ka brekna aki teh gering ripuh malah nepi ka hanteuna mulang ka kalanggengan. Asa dosa puguh oge can bisa mulang tarima jeung teu nyumponan kapalay aki sangkan kuring geura-geura boga pamajikan.
Nu matak helok jeung gegebegan, basa aki gering ripuh, Bah Udi jeung Kang Jana aya ngalayad bareng jeung baraya-baraya aki ti Cidadap. Na wawuheun kitu? Apan cenah teu wawuh ukur ngadenge jenenganana. Nu sidik, najan hayang umaku ge, ah api-api teu wawuh we sabab lamun kuring galehgeh siga nu geus loma jeung Bah Udi katut Kang Jana terus aki uningaeun, kumaha keh papanjangan sabab geus moal boa aki tos uningaeun yen Bah Udi jeung Kang Jana teh seniman. Bah Udi ge bangun surti teu nyirikeun geus loma jeung kuring. Atuh aki ge bangun hare-hare deuih duka pedah geus ilang kasadaran sugan. Tapi da jeung baraya-barayana mah kungsi uplek ngawangkong.
Basa rek amitan mulang, Bah Udi ngadeukeutan aki bari nyarita, “Hampura kami jeung anak kami Ki Lanceuk,” saur Bah Udi bari ngarangkul aki bangun geugeut bari katenjo aya nu baseuh tina socana. Nya kitu dalang Jana ge munjungan bari ngarangkul aki. Kuring ukur nyakseni. Mimitina raray aki siga nu riuk bendu, tapi lila-lila marahmay, gelenyu imut, dituturkeun unggeuk. Kuring tiba ngembang kadu.
Saditinggalkeun ku aki, satekah polah kuring kudu bisa hirup mandiri. Najan keur sakitu kalina dihiap-hiap ku indung jeung bapa tere pedah meureun kuring can kurenan. Paralun lain nampik pangasih, tapi kuring hayang ngesto ka amanat aki malar ulah incah balilahan ti imah aki.
Dina hiji waktu, basa kuring beberes, sup ka pangkeng rusiah nu salila ieu ku aki ulah diasupan ku sing saha wae, pangpangna ku kuring, kabeneran koncina kapanggih. Kuring kacida ngagebegna sabab di jero pangkeng teh balatak gamelan. Aya kendang lengkep jeung kulanterna, wayang golek gular-galer, aya suling, aya panakol goong, jeung nu sejenna. Dina kendang kabaca aya tulisan “Mitra Budaya”. Aya kantong. Gasik dibuka, gorehel potret geus kuleuheu. Disidik-sidik breh panayagan keur narabeuh. Bogana saha ieu gamelan? Nu mihape kitu? Piraku aki daek kapihapean barang-barang nu teu dipikaresep?
Teu ngengkekeun deui, papanggihan teh dibejakeun ka Bah Udi. Bari sakalian ditanyakeun naha basa aki gering ngalayad na Bah Udi wawuh jeung aki kuring? Derekdek Bah Udi ngadongeng, enya ngadongeng aki kuring almarhum.
“Beurat saenyana mah rek nyarita teh. Tapi asana geus waktuna, ngarah Cecep bangblas,” pajah teh, bari terus anjeunna sasauran cenah saenyana mah aki jeung Bah Udi teh nyobat dalit, babarengan ngagarap kasenian tradisi, malah boga grup sagala.
“Mitra Budaya”?
“Geuning Cecep apal?” Bah Udi nyelok, derekdek nerangkeun papanggihan di pangkeng rusiah.
Saur Bah Udi, pun aki teh jago pisan ngendang. Sarerea ge muji kana kaparigelan aki nepak kendang, rek kiliningan, rek mirig wayang, jeung sajabana.
“Nu mana aki teh?” Kuring nembongkeun potret.
“Tah keur nabeuh kendang, tah ieu Abah!” Saur Bah Udi bari nunjuk nu keur nabeuh kendang. Enya we aki keur anom mani sumanget nepak kendangna teh. Hanjakal we potret teh geus rumeuk. Demi Bah Udi keur ngarebab.
“Tepak kendang Rasta moal aya duana. Cacak harita geus usum jaipongan, moal teu pada marebutkeun. Boh dalang boh sinden, angot nu lalajo, resepeun pisan, matak dedengeeun.” Reg heula Bah Udi liren nyariosna kawas keur ngimeutan panineungan. Kuring ukur melengek, teu nyangka sacongo buuk mana horeng nu keukeuh nyarek incuna jibrug dina seni teh boga gamelan jeung jago ngendang. Deuh ku hayang teuing ngadengekeun tepak kendang aki.
“Naha atuh ka abdi mani ngulah-ngulah ancrub kana dunya seni, malah ngaharamkeun sagala?” panasaran.
Derekdek Bah Udi ngadongeng deui, cenah harita bapa kuring almarhum beuki pisan ngigel, sarua jeung sobatna nu taya lian dalang Jana. Kacipta, aki boga kaparigelan ngendang geus moal boa anakna ge sina bisa ngigel atawa ngendang, teng manuk teng anak merak kukuncungan.
Ngan ceuk Bah Udi, bapa kuring mah ari tupuk-tepak kana kendang mah tara pirajeunan, tapi kana ngigel, angot ngigel jeung ronggeng mah sasatna manukna, saruana deuih jeung Kang Jana. Dihucuhkeun we ku aki teh malah atoh boga anak resep kana seni.
“Sakali mangsa bapa maneh parebut ronggeng na pidangan bangreng, nepi ka derna galungan. Bapa maneh kasoran nepi ka hanteuna, palastra di pakalangan ninggalkeun indung jeung hidep nu harita keur dina kandungan!”
Ngadenge kitu, kuring tangka ngajumbul. Ieu meureun nu jadi cukang lantaran pangna aki keuheuleun pisan kana seni jeung ngulah-ngulah kuring lalajo bangreng teh.
“Jeung saha galunganana bapa teh Bah, aya keneh jalmana eyeuna? Mani teungteuingeun pisan atuh nya jelema teh?” Teu pupuguh dada kuring nguntab kahuru napsu.
Batan nembalan, Bah Udi kalah ngahunted siga arca. Teu ngarti puguh oge da sasarina mah sok balaka tara aya nu didingdir kelir sindang siloka.
“Punten Bah, pangnyebatkeun sareng saha pun bapa galunganana?”
“Asa teu perelu dicaritakeun Cep. Tapi, ari keukeuh-keukeuh teuing hayang nyaho mah insya Alloh isuk jaganing pageto dibejaan,” saur Bah Udi estu matak panasaran. Najan kuring ngemu kaheneg, teu hade maksa mirusa kuriak ngajaheutan manahna. Rek disabaran we ngadagoan wanci nu mustari mangsa nu sampurna Bah Udi maparin iber saha jalmana nu galungan jeung bapa kuring. Piraku pantar Bah Udi jalir jangji onaman.
Buktina, tug ka wangkid ieu Bah Udi can wakca saha nu galungan jeung bapa kuring teh. Puguh deui aki, apan teu nyaritakeun yen bapa kuring maot alatan galungan di pakalangan marebutkeun ronggeng, nya nu diarep-arep teh iwal katerangan ti Bah Udi. Hanjakal, jangji Bah Udi rek mere katerangan nu dianti-anti teh moal tinekanan sabab Bah Udi tos kabeulit tali takdir nu hamo bisa dipungkir kacangcang tambang kadar nu hamo bisa diudar. Pan liang kaluat nu keur dikarali hareupeun teh ancoeun Bah Udi nu maot poe tadi. Dikurebkeunana pagigir-gigir jeung makam aki kuring. Ka saha deui atuh kuring maluruh nu galungan jeung bapa?
Teu kungsi lila nu ngagarotong pasaran Bah Udi geus daratang. Terus layon Bah Udi dikaluarkeun, laju dipendem na kaluat nu cikeneh dikali.
Basa Ki Lebe biantara, hate kuring mah ngajorowok. “Bah, naha waka maot pan Abah teh boga jangji rek ngabejaan saha nu galungan jeung bapa kuring nepi ka tiwasna, tuh kuburanana beulah ditu?”
“Bilih aya jangji almarhum nu teu kacumponan, prak lubarkeun jeung ridokeun,” Ceuk Ki Lebe siga ditujulkeun ka kuring ulah papanjangan nyidem kaheneg sabab Bah Udi geus lain-lainna deui, geus beda alam.
Tatapi, hate kuring asa beuki diwewejet, gorowok deui hate jumerit, “Ki, saha nu mateni Bapa?” Kuring nyambat aki bari mencrong kuburanana.
“Pa, saha nu mateni bapa? Sok Pa wakca, meungpeung abdi aya di dieu?” Kuring ge mencrong kaburuan bapa nu teu jauh ti kuburan aki jeung Bah Udi. Lebeng, taya nu nembalan.
Teu kungsi lila upacara ngurebkeun layon Bah Udi lekasan. Nu jarajap nungtutan marulang, anging Kang Jana nu husu keur ngadunga hareupeun muncugugna taneuh beureum kuburan bapana. Panon kuring anteb nenjokeun Kang Jana. Berebey cimata bijil, ngilu nalangsa, ngararasakeun kasedih ditinggalkeun kolot. Mun tea mah basa bapa kuring maot bari kuring geus sawawa, geus moal boa kuring ge bakal ceurik siga Kang Jana. Apan yeuh cacak kuring teu kungsi tepung, teu nyaho di rupa bapa, batan sakieu kaleungitanana.
Munasabah mun kuring kudu mopohokeun kasumpeg hate dumeh teu manggih jawaban saha-sahana nu mateni bapa. Kiwari, kuring mangsana bela sungkawa ka Kang Jana nu sasatna guru kuring dina ngadalang. Nya kitu deui ka bapana nu gede jasana maparin obor mangsa kuring poekeun basa ku aki diulah-ulah aub kana seni.
Atuh kapaksa kuring ge ngilu cinutrung tur neneda ka Gusti mugia almarhum Bah Udi ditampi iman Islamna. Kadar eta jangjina teu kakedalkeun da puguh kapegat pati, kuring yakin Bah Udi teu rek jalir jangji. Bisa jadi aya tinimbangan sejen. Keun bae da najan disebutkeun ge bapa kuring mah moal balik deui ka dunya najan ari kaheneg mah teu burung aya.
Keur husu ngadunga katangen ku juru panon Kang Jana ngareret ka kuring. Teu kungsi lila, ana gabrug teh manehna ngarangkul nepi ka pangacian kuring asa hiber ka alak paul, laju manehna ceurik ngagukguk.
“Cep hampura Akang, nu galungan jeung bapa hidep teh lain sasaha, tapi Akang. Tadina mah moal dibejakeun da bisi Cecep kumaha-kumaha ka Akang. Ngan Bapa amanat wayahna cenah kudu balaka ka Cecep. Tah ayeuna mah Akang masrahkeun raga sakujur rek dibeureum rek dihideung ge nyanggakeun sadaya-daya!” pokna, dareuda.
Jeleger sora guludug handaruan marengan renjagna jajantung kuring ngadenge caritaan Kang Jana. Aya nu nguntab jeroeun waruga. Tapi, langit nu ti tatadi angkeub beuki meredong. Teu kungsi lila breg hujan lir dibahekeun ti langit. Beuki lila hujan beuki ngagedean. Cihujan teh teu sakadar maseuhan badan sakujur, tapi karasa rembes mepeskeun seuneu angkara murka nu cikeneh ngadadak ngabebela jeroeun dada.
Imut aki ka Bah Udi jeung Kang Jana basa ngalayad aki nuju teu damang nembongan deui.***


text:
THE LAST QUESTION.....
+628139508xxxx
Ivan codet Bang jasmin anu ganteng, sy boga hp jadul nokia 3210 hayang ganti casing ku n73 kumaha carana
Jawab : hehehe...iyeu tah jalma anu loba kahayang....tong boro genti kana n73, rek genti kana n70, BB, atawa model qwerty oge bisa...Carana kumaha? anu pertama mah sadiakeun chasing n73, atawa chasing type lain anu rek digentikeun, anu kadua sadiakeun kompor jeung wadah atawa panci keur ngagodog hape jadul. Katilu, abuskeun hape 3210 kana panci, tambahan cai bodas kira2 setengah gelas, maksudna ngarah hasilna teu terlalu kentel. Ka opat godog eta hape ( seuneuh na ulah gede teuing bisi tutung ). Tah lamun hape na geus rada panas dagoan bari di aduk sinah rata, engke lamun geus ngagolak abuskeun cairan hape kana chasing n73, dagoan 15 menit,..terakhir lamun cairan geus tiis, tinggal buka wae chasingna kumaha hasilna? siip teu?. Tah jadilah hape merek Ontohod....
Tapi kade nya? kudu nyieun sing loba, bagikeun ka tetangga, ka dulur2 ka calon mitoha ka dosen2, guru, ka RT/RW kasaha wae anu kira2 teu nyarekan.
1:43:00 AMMore About : SANTAI
Bang Jasmin


text:
Birokrat Kandungan sarta marketers online nu terus dina lookout pikeun cara anyar pikeun ngajalankeun rank SEO maranéhna pikeun kaca mimiti mesin pencari. Hal metot nyaéta yén sanajan aranjeunna ngahontal Google luhureun 10, maranéhna masih kedah ngahasilkeun kandungan seger jeung berharga kana rutin ngajaga posisi maranéhna.
Sanajan kitu, éta krusial keur boga ramatloka ngartos yen ngahasilkeun kandungan hébat teu cukup. Eusi alus merlukeun promotion proaktif. Kadé ngamajukeun eusi anjeun ka jalma séjén dina urutan pikeun maksimalkeun pungsi nu jangkauan sosial.
Hayu urang nyanghareupan eta: lamun urang nyerat sareng nyebarkeun artikel urang, tulisan blog, eBooks, tulak bodas mangpaat atanapi infographics, kalawan cara anu pangalusna pikeun meunangkeun éta di hareup panongton udagan urang nyaéta ngaliwatan média sosial.
Salaku nyebutkeun nu mana, babagi téh miara. Éta hésé mungkir yén sinyal sosial, kitu ogé média sosial, nyata dampak SEO. ahli Semalt pinuh satuju jeung statement dilakukeun ku guru pamasaran inbound Jay Baer, anu sakali ngomong yén eusi éta téh seuneu, sarta média sosial téh béngsin.
Kumaha carana abdi tiasa Mantuan Sinyal Sosial Ngaronjatkeun MY SEO ranking?
1. Simplify Prosés Sharing Kandungan
Hal kahiji anjeun kedah ngalakukeun ngajalankeun langkung lalulintas keur situs anjeun nyieun éta merenah pikeun pamaké babagi eusi Anjeun ngaliwatan média sosial. Lamun éta mungkin, ulah ninggalkeun datang ka salin URL anjeun kana tulisan Facebook maranéhanana. Paling pamiarsa kudu ngayakeun waktu atawa kasabaran ka ngalakukeun nu. Hasilna, anjeun bakal leungit kasempetan pikeun ngamajukeun eusi Anjeun alatan pangalaman pamaké goréng.
Terus di pikiran, nalika anjeun ngeunaan miara datang anjeun sarta nyieun gampang pikeun aranjeunna babagi eusi anjeun, aranjeunna leuwih gampang babagi tulisan anjeun jeung komunitas sosial maranéhanana, generating langkung lalulintas rujukan ka situs anjeun.
2. Diversify Backlinks anjeun
Backlinks anu Tumbu asup tina sumber sejen ka kaca wéb anjeun. Ampir kabéh mesin pencari, kaasup Google, Yahoo, sarta Bing mertimbangkeun duanana kuantitas jeung kualitas backlinks ieu lamun ranking hiji kaca. Kantun nempatkeun, kaca éta ngawengku loba backlinks kualitas luhur nuju ka meunang ranking pilarian luhur. Naon deui, lamun pamiarsa nu ngaklik liwat ka situs anjeun ti situs web dipercaya, mesin pencari bakal nuturkeun tumbu, indéks eusi, sarta pangkat eusi Anjeun sasuai.
3. Ngaoptimalkeun Loka anjeun pikeun Mobile Sharing
Dina 2017, anu campuran mobile, sosial, sarta lokal pangaruh pamasaran SEO sakumaha pernah sateuacan. poé ieu, mayoritas urang milarian dina telepon sél ti laptop. Aranjeunna resep panalungtikan jeung meuli dina lebet nu. mesin pencari ngahargaan sumberdaya mobile-dioptimalkeun ku ranking luhur. Pastikeun yén versi mobile sahiji ramatloka anjeun nawarkeun datang mangrupakeun cara nu panggampangna babagi eusi Anjeun.
Maranéhanana boga situs anu gaduh sababaraha lokasi na kaca badarat lokal pikeun eusi, kudu pikir ngeunaan kumaha carana ngaoptimalkeun klik-throughs jeung sinyal sosial dina website maranéhanana. Kadé sabab di luhur téh aspék konci anu dampak ranking pilarian lokal.
The panungtungan tapi moal hal sahenteuna mertimbangkeun buktina sosial anu nambihan wewenang pikeun artikel anjeun, tulisan blog, sareng video YouTube ku némbongkeun anu sipatna berharga jeung dipercaya. Buktina sosial istilah nujul kana eusi Anjeun kawas ulasan, komentar, jeung tanda petik ti spesialis mata pelajaran materi. Buktina sosial jalan saperti kieu: lamun jalma mangrupa nilik nu ratusan jalma nu babagi eusi anjeun, maranéhna bakal disposed arah mariksa deui kaluar jeung babagi salaku ogé.


text:
Arsip Media • Kemis, 12 Juli 2012 17:39
Assalamualaikum Wr. Wb. Maha Suci Gusti Anu Nyangking bumi, Nu Maparin tanaga ka Paguyuban Panglawungan Sastra Sunda (PPSS) pikeun mieling Hari Bahasa Ibu Internasional (HBII) nu katilukalina. Taya rasa nu pangbagja-bagjana pikeun simkuring saparakanca iwal ti tinekanan ngayakeun acara nu mayeng saban taun sapertos ayeuna. Ku kituna sugrining kabagja tur kareueus teu kendat disanggakeun ka Nu Ngalungsurkeunana. Mugia ieu acara matéakeun basa téh aya mangpaatna pikeun balaréa: di Tatar Sunda, Indonésia, tur alam dunya. Kalawan tinimbangan kamekaran jaman sareng téknologi, téma nu dipilih dina miéling basa indung taun ieu téh nyaéta "Basa Indung dina Alam Kasajagatan" (bahasa ibu dalam alam globalisasi). Runtuyan acara nu dipidangkeun gé ngahaja rada benten ti taun-taun nu ka pengker, pangpangna dipatalikeun sareng téma nu dipilih. Acara gunem catur atanapi diskusi ngeunaan basa indung nu biasana janten jejer utama, ayeuna mah digentos ku Pasanggiri Ngeusian Tarucing Cakra langsung nganggo komputer sareng ngalangkungan internét. Dupi maksad ieu pasanggiri téh taya sanés hoyong ngabuktoskeun ka sakumna masarakat yén basa Sunda gé mampuh ngigelan jaman, tiasa dianggo dina téknologi kiwari. Maksad nu langkung penting tur manjang nyaéta sangkan ieu program tarucing cakra téh tiasa diaranggo ku saha waé dina raraga ngasah kamahéran basa Sunda. Kalih ti éta, ieu acara téh tetep museur kana garapan PPSS nu nyoko kana kahirup-huripan sastra Sunda sareng (mugi-mugi) kana karaharjaan pangarang. Ku ayana masarakat mahér ngagunakeun basa Sunda, ogé dipiharep baris mahér neuleuman karya sastra Sunda. Tina mahér neuleuman karya sastra susuganan jorojoy rasa bogoh tur ngamuara kana rasa nyaah nu lana. Sugan sareng sugan ieu impénan téh ngawujud nyata sapertos kitu sarta tangtos baris numuwuhkeun sumanget ka para pangarang pikeun nyiptakeun karya nu taya laasna. Hal ieu gé tangtos baris mangaruhan kana sumanget para pamedal dina medalkeun buku-buku sastra Sunda. Meungpeung aya lolongkrang, meungpeung aya kaludeung, tur meungpeung aya widi ti Maha Suci; dina raraga HBII téh simkuring saparakanca ngahaja nyebarkeun virus DBD (Demam Bahasa Daerah) ka sakumna masarakat sangkan ieu ‘panyawat’ nyerep kana jiwana terus nyusup kana sungsuamna. Sakitu nu kapihatur, hapunten bilih aya pisanggem nu matak dengdem. Neda jembar tawakupna tina sugrining kaluluputan tur kalelepatan ieu acara, mugia urang sadaya tetep tagen dina pakarepan miara basa katut budaya. Pamungkas, sim kuring saparakanca ngahaturkeun nuhun ka sadayana nu aub rumojong kana acara Miéling Basa Indung. Bilahittaufik walhidayah wassalamualaikum wr. wb. Hurip Sunda!*** Bandung, Pebruari 2008 Paguyuban Panglawungan Sastra Sunda Étti RS Pupuhu
Jumaah, 05 Désémber 2014 02:44
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09


text:
Ku : MAMAT SASMITA
Bagian ka 1 2 3 4
5. Kalangkang
ayakan
Ayakan téh parabot paranti nyair lauk jeung paranti ngayak, mun
ayakan diteundeun di tempat nu kapoé (keuna ku cahaya panon poé) tangtu bakal katingali kalangkangna, siga papan
catur hideung bodas kiwari mah. Kalangkang ayakan teu béda jeung kaén poléng.
6. Poléng rengganis
Harti rengganis, mun nyokot kecap
rengga-na hartina dihias dialus-alus atawa diarula-arileu sangkan katingalina
beuki sieup. Poléng
rengganis téh poléng nu dialus-alus.
7. Jayanti
Jayanti
(sesbania sesban Merr) téh
ngaran tangkal leutik jangkungna kurang leuwih ukur dua meter, daunna kawas
daun peuteuy sélong
rajeun dipaké ubar
keur nyeri beuteung atawa nyeri cangkéng, dirames dibalurkeun ka nu nyeri. Kembangna rantuy
raraweuyan, buahna kawas kacang panjang tapi rada leutik. Lantaran teu disebut
kembang jayanti, sigana nu dipaké keur rupa hias téh daunna. Tingali gambar jayanti.
8. Cecempaan
Cempa téh naon atuh? Aya nu kungsi nerangkeun cempa téh kambang campaka (michelia champaca), mun enya cempa
téh sarua jeung kembang
campaka (bandingkeun jeung dina basa Melayu atawa dina basa Acéh sok nyebut bunga cempa), meureun cecempaan téh hartina gambar nu niru-niru kembang campaka.
Dina SSK ge kapanggih kecap cempa nu séjén
tapi éta mah
nuduhkeun ngaran wewengkon atawa ngaran nagara, moal kitu cecempaan téh niru-niru lawon ti nagri Cempa?
9. Mangin haris
Atik Sopandi dina Suciati ((2008;245-246)
nyebutkeun yén
mangin haris teh tangkal hiris (cajanus cajan Millsp) nu katebak angin.
Tapi Zoetmulder (2011) nyebutkeun haris
téh hartina lemes, leutik.
Mun mangin dihartikeun angin, jadi mangin haris téh hartina angin ngahiliwir atawa angin leutik, ngan
kumaha ngagambarkeun angin ngahiliwir, naha ngan gambar udat-udatan wungkul
atawa aya nu ting arileuna?
10. Boéh siang
Boéh hartina lawon (bodas), ari kecap siang aya
sababaraha harti nyaéta
beurang, caang (bandingkeun jeung kecap siang dina basa Indonesia, menyiangi,
nu hartina meresihan, sangkan beresih, caang, teu harieum). Danadibrata (2006)
nyebutkeun di Kanékés (Baduy), siang téh hartina beureum, ngucapkeun siang di Baduy mah
kaasup buyut (larangan).
Ku kituna Atik Sopandi dina Suciati
(2008;245-246) nyebutkeun yén
nu dimaksud boéh siang
téh nyaéta boéh
atawa lawon nu warnana beureum.
11. Papakanan
Papakanan, kecap asal tina pakan atawa
pakanan. Pakan hartina kantéh
(benang) nu ngujur ka rubakna atawa ti kénca ka katuhu nu keur ninun. Sedengkeun pakanan mah
hartina indung manuk nu keur méré hakaneun ka anakna, siga dina babasan manuk pakan kundang hartina anak manuk
nu geus bisa hiber nuturkeun indungna tapi masih kénéh
dipakanan, mun jelema mah dihuapan.
Mun ieu dilarapkeun kana rupa hias asa merenah kénéh
gambar manuk indungna keur méré kahakanan ka anakna.
12. Surat awi
Surat di dieu tangtu lain surat nu
hartina keretas nu ditulisan, tapi urat awi siga kecap serat dina basa
Indonesia. Mun disidik-sidik urat awi bakal leuwih kaciri mun hinisna dipiceun
heula, kaciri ting arudat aya nu rada kasar jeung aya nu lemes. Rupa hias surat
awi mangrupa udat-udatan siga urat awi bakal leuwih alus mun bukuna gé kaciri.
13. Parigi nyéngsoh
Dina kamus basa Sunda LBSS (2007) hartina
parigi teh sumur atawa solokan (jalan cai beunang nyieun, lain jadi ku
sorangan) ari dina kamus Sunda Danadibrata (2006) parigi teh nyaeta sababaraha
cagak walungan dina beber (jalur) walungan nu keur saat. Parigi ge sok
dihartikeun kamalir rubak sarta jero.
Ari nyengsoh meh saharti jeung nyengsol.
Mun dicokot kecap sumur keur ngahartikeun parigi asa kurang merenah sabab
biasana sumur mah buleud. Rarasaan
leuwih merenah mun nu dicokot teh dina harti kamalir nu rubak ngagambarkeunana
nyengsoh atawa nyengsol, henteu lempeng sajajar jeung lusi atawa pakan, tapi
siga motif batik lereng atawa rereng, nu nyengsoh jeung sisi kaen.
Keur babandingan, Atik Sopandi dina
Suciati (2008;245-246) perigi nyengsoh teh sumur atawa pager sumur nu geus
nyengsol.
14. Lusian besar
Lusi teh kanteh nu ngujur ka panjangna,
lamun dina gedogan (paranti ninun) mah tina tunjangeun ka nu ninun, lusi teh
sbalikna tina pakan. Besar di dieu meureun hartina gedé, lain bebesaran (morus alba L) ngaran tutuwuhan.
Mun kitu lusian besar téh ampir sarua jeung poléng ngan pédah dina lusianana poléngna leuwih gedé batan dina pakan.
15. Kampuh
jayanti
Boh kamus basa Sunda LBSS boh kamus Sunda
Danadibrata nyebutkeun kampuh téh
basa lemes, ari basa kasarna simbut. Jadi ana kitu mah kampuh jayanti teh (kaén) simbut nu maké hiasan (rupa daun atawa kembang) jayanti.
Rupa simbut mun maca bukuna J.E.Jasper
(1912a) dina kahirupan urang Sunda, mimiti ti Banten nepi ka Priangan boga
corak nu husus (tingali gambarna), ngan lain dina wangun tinun ikat, tapi dina
wangun batik jeung nulisna lain ku canting tapi ku nyéré
atawa bébékan awi.
16. Hujan riris
Riris dina kamus basa Sunda Danadibrata
(2006) hartina lemes atawa leutik. Hujan riris hartina hujan leutik atawa
girimis, mun kitu rupa hias hujan riris teh niru-niru hujan leutik, bandingkeun
jeung motif batik udan riris ti Jawa.
17. Boéh alus
Alus bisa dihartikeun lemes, jadi boéh alus teh kaén nu lemes atawa siga kaén sutra.
18. Ragén pangantén
Kecap ragén téh
asa sok pahili jeung rérégan, pedah harti rérégan
téh pipinding dina lawang ka
enggon, tapi sigana mah ragén
téh hartina lain kitu.
Kecap ragén kapanggihna dina ngaran tangkal nyaéta ki rapet
atawa kayu rapet atawa gembor atawa akar gerip putih (parameria barbata K.Schum), cenah ki rapet téh bisa dipaké keur ubar murus, atawa keur awéwé
nu anyar ngajuru ambéh
téréh rapet pianakan kitu deui keur ngalancarkeun getih awéwé
nu keur palangan (Redaksi Agromedia 2008;121).
Mun enya kecap ragén téh
ngaran tangkal tapi naha di sebut pangantén? Mun nilik kana gunana tangkal ragén, siga nu leuwih aya gunana keur nu palangan atawa nu
tas ngajuru, asa pantes mun disebut keur panganten (dina harti awewe nu geus
boga salaki) atawa tangkal ragen nu ngabanding siga panganten. Bandingkeun
jeung motif batik ragén
pangantén ti
Cianjur mangsa kiwari.
Nu can kapanggih
raratanana nyaéta:
Sameleg,
sigeji, pasi-pasi, paparanakan, sili ganti, bebernatan, gaganjar. Keun nu can kapanggih mah urang teundeun di
handeuleun sieum, urang tunda di hanjuang siang, sugan isuk jaganing géto bisa kapanggih ku anak incu.
WARNA SUNDA
Keur ngalengkepan rupa ragam hias nu aya dina SSK, di
handap dibéréndélkeun
rupa-rupa warna nu aya di urang Sunda. Warna kacida raketna jeung ragam hias
batik kitu deui jeung kaén
kasang, keur ngawarnaanana. Béréndélan warna di handap téh meunang ngoréhan tina kamus basa Sunda LBSS jeung kamus basa Sunda
Danadibrata, boa teu kabéh
kapanggih ku kituna bisi aya nu kaliwat éta mah tambahkeuneun nu macana.
Hideung,
hideung lestreng (biasana sesebutan
ka jelema nu kulitna hideung pisan), hideung
santen (sesebutan ka jelema nu kulitna hideung beresih, manis kacirina), hideung lagedu atawa lagedu (sesebutan ka jelema nu kulitna
sabalikna tina hideung santen), hideung
meles (biasana sesebutan ka sato nu buluna warna hideung semu hérang tur teu kacampuran ku warna séjén
najan saeutik), geunteul (semu
hideung, biasana disebut kana biwir nu kabulusan atawa tirisan).
Bodas, bodas
ngeplak (kacapangan kana warna bodas
nu bodasna rata, teu kacampuran warna séjén
najan saeutik), bodas nyacas (sarua
jeung bodas ngeplak).
Konéng, konéng umyang
atawa konéng omyang (konéng lir kulit cau nu geus asak atawa paré nu geus kolot rék dipanén), konéng enay (konéng pisan), konéng konéas
atawa konéng koléas ( warna konéngna méh
rék leungit) atawa konéng sahéab,
gedang asak (konéng siga gedang nu geus asak).
Beureum,
beureum euceuy (beureum siga getih,
beungeutna euceuy dipapandékeun
ka jelema nu keur kacida ambekna), beureum
ati (beureum siga ati atawa haté), beureum cabé (beureum siga cabé
kolot), kasumba (beureum ngora, kasumba atawa galinggem
ngaran tutuwuhan, bixa orellana L,
buahna sok dipaké
nyelep), kayas (bodas semu beureum).
Héjo, héjo bagedod
atawa héjo ngagedod atawa héjo binetot (hejo pisan), héjo daun (héjo
siga warna daun), héjo pucuk cau (héjo
ngora siga pucuk daun cau), héjo botol (héjo
siga warna botol jaman baheula), héjo lukut (héjo
siga warna lukut), héjo carulang (dipapandékeun kana kulit awéwé
nu alus, carulang téh
ngaran jukut), héjo tai kuda (héjo
nu siga warna tai kuda), héjo tihang (sabenerna ieu mah lain ngaran warna tapi babasan nu
ditujukeun ka jelema nu resep pinpindahan gawé).
Kulawu (méh
sarua jeung warna lebu, bandingkeung jeung kelabu atawa abu-abu dina basa
Indonesia) atawa hawuk atawa dawuk.
Bulao atawa biru
( bulao mah asalna tina basa Walanda blauw,
sigana biru téh basa
Sunda sarua jeung biru dina basa Indonesia, lantaran aya patempatan nu ngaran
biru misalna Cibiru di Bandung Kidul, atawa kampung Biru di Bandung Kalér deukeut Cisitu. Bandingkeun jeung kecap putih atawa
mirah/ mérah asa
mindeng kapanggih dina transkripsi naskah Sunda kuna). Paul (warna biru nu katingali ti kajauhan).
Gading (warna siga gading gajah, gedang gumading, gedang nu
warnana siga gading atawa satengah asak, ari warna gedang asak mah méh
sarua jeung warna konéng).
Bungur atawa wungu
atawa gandaria (ungu, sabenerna bungur teh ngaran tutuwuhan, lagerstroemia anisoptera, ngan kembangna
warna wungu), gandaria ( ungu voilét, gandaria ngaran tutuwuhan bouea macrophylla Griff, siki gandaria warnana wungu), gandola (ungu, violét, gandola ngaran tutuwuhan, basella rubra L, sikina nu geus asak warnana ungu violét).
Tarum (warna nila
atawa indigo, tarum ngaran tutuwuhan, indigofera
tinctoria, warna indigo tina daunna, sok dipaké nyelep).
Warna
nu séjén kayaning carambang
(warna bulu hayam nu hideung totol-totol bodas laleutik), colat (warna bodas saeutik rada manjang dina tarang sasatoan nu
warnana lian ti bodas), borontok
(Warna bulu hayam, hideung atawa beureum campur totol-totol bodas), bulu hiris (warna bulu ucing nu udat-udatan
cara cangkang hiris).
PAMUNGKAS
Luyu jeung pamadegan Nian.S.Djumena yén ragam hias di hiji tempat bakal silih pangaruhan
jeung tempat séjén. Upamana ragam hias nu aya di Tatar Sunda tangtu
bakal silih pangaruhan jeung nu aya di Tatar Jawa, ongkoh deuih antara Sunda
jeung Jawa mah saampar samak, sarua kénéh
aya di Pulo Jawa. Lain baé
dina rupa ragam hias silih pangaruhan téh tapi deuih dina basana, loba kapanggih dina naskah
kuna basa Sunda nu sarua jeung basa Jawa kuna. Nu matak dina nyalusur
ngaran-ngaran ragam hias nu aya dina SSK gé rajeun maké kamus Jawa kuna.
Tina tilu puluh salapan ngaran ragam hias nu aya dina
SSK, teu bisa kabéh
kapanggih, ieu téh mawa
kahandeueul ngan dikumahakeun deui da ngan sakitu kamampuhna. Nu bisa kapanggih
gé can tangtu bener kabéh, muga-muga wé teu salah kabéh. Ku kituna neda tawakupna. Sasieureun sabeunyeureun
muga aya mangpaat keur nu macana.
Kitu deui perkara warna nu ditulis di luhur, tangtu
can kabéh bisa
kakobét, komo
nu aya dina basa wewengkon. Geus disebutkeun di luhur yén warna téh kacida raketna jeung rupa ragam hias, lain baé keur nambah nyari tapi deuih warna gé sakapeung méré
ajén nu leuwih jero, samisal
nu aya kakaitanana jeung rupa upacara nu dianggap sakral. Rupa-rupa warna ieu
mun diluyukeun jeung pamanggih Drs H.R.Hidayat Suryalaga ditambah ku rupa ragam
hias nu geus diterangkeun, sigana bakal leuwih babari mun hayang nalungtik
asalna (ti kidul, tengah atawa kaler) rupa ragam hias tadi, tur bisa kakobét kumaha ajén étika
jeung éstétika luyu jeung adat istiadat satempat.
Mun nilik jumlah ragam hias nu aya dina tulis (batik)
jeung nu aya dina boéh
(tenun ikat atawa songkét),
leuwih loba nu aya dina gumpulkan boéh atawa tehun ikat, ieu téh méré tangara yén mangsa bihari (1518) nu leuwih dalit (populér) jeung masayarakatna nyaéta kaén
kasang atawa tenun ikat batan batik. Cék Dra Suwati Kartiwa MSc (1989;2) ti baheula mula, ti
jaman prasejarah bangsa Indonesia geus wanoh kana tinunan nu aya corakna
dijieun ku cara meungkeut lungsi.
Urang Sunda gé tangtu boga kamampuh nyieun tenun ikat, najan nu
kawentar dina produk tenun ikat téh ayana di masyarakat Indonesia séjénna
kayaning Sumatra, Kalimantan, Sulawesi, Nusa Tenggara Timur, Nusa Tenggara
Barat.
Ari kiwari – ku
ningali saliwatan – di Tatar Sunda leuwih dalit (populér) jeung batik batan tenun ikat. Naha ieu téh pédah geus ngisedna ajén-inajen (ayana pergeseran
nilai) di masyarakat Tatar Sunda? Keur
ngajawab ieu pertanyaan lain pagawéan méméh mumuluk, tapi kudu aya panalungtikan nu leuwih
daria. Cag, Sakitu heula nu kapihatur▪
DAFTAR PUSTAKA
Aditia Gunawan, Sanghyang Sasana
Maha Guru dan Kala Purbaka Suntingan dan Terjemahan, Perpustakaan Nasional RI,
2009
Jamaludin Wiartakusumah,
Estetika Sunda, Rubrik Anjungan Kompas Jabar Sabtu 28 Pebruari 2009
J.E.Jasper en Maspirngadie, De Inlandsche Kunstnijverheid In
Nederlandsch Indie I Het Vlechtwerk,
Gravenhage door de boek &
Kunstdrukkerij v/h Mouton & Co, 1912a
J.E.Jasper en Maspirngadie, De Inlandsche Kunstnijverheid In
Nederlandsch Indie II De Weefkunst,
Gravenhage door de boek &
Kunstdrukkerij v/h Mouton & Co, 1912b
J.E.Jasper en Maspirngadie, De Inlandsche Kunstnijverheid In
Nederlandsch Indie III De Batikkunst ,
Gravenhage door de boek &
Kunstdrukkerij v/h Mouton & Co, 1916
J.Noorduyn-A.Teeuw, Tiga Pesona Sunda Kuna, Pustaka Jaya,
2009
Jonathan Rigg, A Dictionary
of the Sunda Language of Java, Batavia Lange&Co 1852.
K.F.Holle,
Vlugtig berigt omtrent
eenige lontar-handschriften, afkomstig uit
de Soenda-landen, door RADHEN
SALEH aan het Bataviaasch Genootschap
van K. en W. ten geschenke gegeven, met
toepassing op de inscription
van Kwali, TBG Deel
XVI vijfde serie Deel II, 1867
LBSS (Lembaga Basa jeung
Sastra Sunda), Kamus Umum Basa Sunda, Geger Sunten 2007.
Mamat Ruhimat, Aditia Gunawan, Tien Wartini, Kawih
Pangeuyeukan Tenun dalam puisi Sunda Kuna dan teks-teks lainnya, Perpusnas
bekerja sama dengan PSS, 2014.
P.J.Zoetmulder bekerja sama dengan S.O.Robson, Gramedia
Pustaka Utama, Cet VI, 2011.
Nian S Djumena, Ungkapan
Sehelai Batik Its Mistery and Meaning, Penerbit Djambatan, 1986
R.A.Danadibrata, Kamus Basa
Sunda, Kiblat Buku Utama, 2006
R.H.Hidayat Suryalaga,
laporan sawala Estetika Sunda Kawas Kumaha?, Cupumanik No.57 April 2008.
Redaksi Agro Media, Buku
Pintar Tanaman Obat 431 Jenis Tanaman Penggempur Aneka Penyakit, Penerbit
Agromedia Pustaka, 2008
R.R.Hardjadibrata Sundanese
Englis Dictionary, Pustaka Jaya, 2003
Saléh Danasasmita, Ayatrohaedi, Tien Wartini, Undang A
Darsa ; Sewaka Darma, Sanghyang
Siksakandang Karesian, Amanat Galunggung; Transkripsi dan Terjemahan, Penerbit
Bagian Proyek Penelitian dan Pengkajian
Keb Sunda (Sundanologi) Dep PdanK, 1987.
S.Coolsma, Tata Bahasa Sunda, Djambatan 1985
Soegeng Toekio M, Mengenal
Ragam Hias Indonesia, Penerbit Angkasa Bandung, 1987
S.Prawiroatmojo, Bausastra
Jawa-Indonesia, Gunung Agung 1981
Suciati, Karakteristik Iket
Sunda di Bandung dan Sumedang Periode Tahun 1968-2006,
ITB J. Vis. Art & Des.,
Vol. 2, No. 3, 2008, hal 237-260
Dra Suwarti Kartiwa MSc Kain
Songket Indonesia, Djambatan, Cetakan II, 1989.
(Dimuat dina Majalah Basa Sunda Mangle No.2517, 5-11 Maret 2015)


text:
Audit éksternal
Audit eksternal nyaéta audit nu dilakukeun ku badan (indepnden) eksternal nu geus nyumponan katangtuan.[1] Miboga tujuan pikeun nangtukeun: Naha catetan akuntansi éta geus lengkep, Geus disusun saluyu jeung katangtuan PSAK atawa acan, sarta ninggali laporan kauangann nu disiapkeun tina data geus midangkeun posisi kauangan jeung hasil usaha kauangan sacara wajar atawa acan.[1]
Audit eksternal nyaéta pamariksaan sacara rutin pambukuan sarta catetan hiji éntitas nu dilakukeun ku pihak katilu sacara mandiri atawa independen, pikeun mastikeun yén catétan-catétan nu geus dipariksa akurat sarta saluyu jeung konsep, prinsip sarta standar akuntansi, katangtuan hukum jeung méré pandangan nu bener sarta wajar.[2][3] Auditor eksternal (audit kauangan/KAP) biasana dilakukeun sacara périodik/taunan. Audit eksternal dilakukeun ku AUditor ti Kantor Akuntan Publik (KAP).[4]
Eusi
Tujuan audit eksternal[édit | édit sumber]
Tujuan audit eksternal nyaéta pikeun mikanyaho naha laporan kauangan taunan perusahaan atawa organisasi geus midangkeun kondisi nu bener ngeunaaan kaayaan financial perusahaan atawa organisasi éta. Salian ti éta naha dana nu dipimilik ku intansi éta bener-bener geus dimangpaatkeun saluyu jeung tujuan nu geus di satujuan.[5]
Alesan naha audit eksternal diperlukeun nyaéta: masarakat bisa ninggali inpormasi ngeunaan sumber daya ekonomi umum kusabab masarakat mibga hak pikeun hal éta.[5] Teu kabeh masarakat bisa maca laporan kauangan nu rumit, kusabab éta dibutuhkeun jasa auditor pikeun mariksa inpormasi éta sakaligus ngalakukeun analisis laporan kauangan.[5] Pikeun ngurangan risiko kasalahan kahareupna, jadi manajemen kudu ngalakukeun verifikasi sarta akurasi laporan kauangan.[5] Audit eksternal bisa ngaidentifikasi lamun sistem nu dijalankeun salila ieu kurang éféktif sarta éfisién.[5]
Tugas auditor dina audit eksternal[édit | édit sumber]
Auditor teu mariksa sakabeh laporan kauangan hiji-hiji kusabab waktuna lila.[1] Sadengkeun auditor miboga watesan waktu pikeun migawé tugasna. Jadi auditor ngan saukur nguji sababaraha conto transaksi pikeun mikanyaho validitasna.[1] Sanggeus éta angggeus, tuluy auditor kudu nyieun laporan ka anggota atawa publik nu ngagambarkeun hiji opini audit ngeunaan akurasi sarta kawajaran laporan kauangan éta, kaasup kaayaan perusahaan atawa organisasi sarta kagiatan-kagiatan salila jangka waktu nu dimaksud.[1]
Lamun auditor manggihan laporan kauangan hiji perusahaan atawa organisasi nu teu bener, auditor miboga hak pikeun nepikeun hal éta dilaporan hasil auditing saluyu jeung opini auditor.[5] Sanggeus éta auditor bakal mantuan pikeun konsultasi supaya perusahaan ngalakukeun parobahan atawa nyaluyukeun jeung laporan kauangan nu geus disatujuan ku Dewan.[5] Ilaharna auditor sok nyieun Surat Manajemen nu ditujukeun pikeun bagéan manajemen nu miboga kasalahan atawa nu kurang éféktif sistem kontrol internalna.[5] Dina surat éta ogé eusina aya solusi nu mangrupakeun rékomendasi ti auditor pikeun ngungkulan masalah éta.[5]
Opini audit[édit | édit sumber]
Dina audit eksternal aya 5 jenis opini audit, nyaéta:[6]
- Opini Wajar Tanpa Pangecualian (Unqualified Opinion).
- Opini Wajar Tanpa Pangecualian kalayan Paragraf Penjelasan (Modified Unqualified Opinion).
- Opini Wajar Kalayan Pangecualian (Qualified Opinion).
- Opini Teu Wajar (Adverse Opinion).
- Opini Teu Méré Pandapat atawa nolak méré pandapat (Disclaimer of opinion).
Tahap-tahap Opini Audit[édit | édit sumber]
Saacan auditor méré pendapat (opinina), auditor kudu ngalakukeun tahap-tahap audit. Tahap-tahapnya numutkeun Arens etl (2008:132) nyaéta ieu dihandap:[3]
- Parencanaan jeung panangtuan cara audit.[3]
- Nguji, ngendalikeun sarta transaksi.[3]
- Ngalaksanakeun prosedur analitis jeung pangujian nu taliti ngeunaan saldo.[3]
- Ngangeuskeun jeung medal laporan audit.[3]
Tempo ogé[édit | édit sumber]
Rujukan[édit | édit sumber]
- ↑ a b c d e Messier, William f. Jr., Steven M. Lover dan Douglas F. Prawitt, (2005). Auditing and Assurance Service A Systematic Approach, Buku Dua. Jakarta: Salemba Empat.
- ↑ "Perbedaan Auditor Internal dan Auditor Eksternal » Satuan Pemeriksa Intern | UIN Syarif Hidayatullah Jakarta". spi-blu.uinjkt.ac.id (dalam en-US). Diakses tanggal 2017-12-07.
- ↑ a b c d e f Alvin A Arens, Randal J Elder, Mark S. Beasley (2014). Auditing dan Jasa Assurance Edisi kelima belas Jilid 1. Jakarta: Erlangga.
- ↑ "Pengertian KAP, Auditor Eksternal, Audit Fees | AhliBaca.com" (dalam bahasa id-ID). AhliBaca.com. 2016-03-31. http://ahlibaca.com/pengertian-kap-auditor-eksternal-audit-fees. Diakses pada 2017-12-07
- ↑ a b c d e f g h i kursusakuntansijakarta. "Audit Eksternal Perusahaan". www.kursusakuntansi.co.id (dalam Indonesian). Diakses tanggal 2017-12-07.
- ↑ "Pengertian dan Jenis-jenis Opini Audit". KajianPustaka.com. http://www.kajianpustaka.com/2013/10/pengertian-dan-jenis-jenis-opini-audit.html. Diakses pada 2017-12-07


text:
baheula, pas ker leutik, ulin bareng, guyang bareng, moro langlayangan bareng, ngadu kaleci bareng, ucing sumput bareng, ngurek bareng, papanasan bareng, nepi ka indit sakola anu jarakna 2kiloan lempang oge bareng, teu karasa jang maneh Teh ges gede jangkung deuih nyusul lanceuk. di doakeun ku kaula sing jadi jelema pinter bageur jeung bener nya jang. maneh Teh adi kaula anu bageur, kaula beryukur gaduh rayi jiga maneh.
#twins #saudara #adilanceuk #baheula #ayeuna #salilana #upindanipin #bandung #kabupatenbandung #jawabarat #indonesia #photooftheday


text:
Ngeclakna késang jeung cimata karunguna ngérécék awor jeung sora trang tréng trongna séndok ngocékeun kopi gula dina gelas. Kai cendana marengan husu heningna dzikir ngéjah asma’ul husna. Kacapé ngintel lebah tonggong nu hideung ku haranghangsu. Kalungsé mapaés simpéna haté mangsa janari gedé.
Hawar-hawar galindeng yasin ngarambah sukma nilaman kaéling, ngarakrak pager-pager haté, mukakeun rérégan rasa, nyieuh-nyieuh melegmegna mongkléng mungkus raga pinuh katuna. Laju ngajirim dina sora kocéak dengék orok nu can kaancikan dosa lebah keukeupan pepedut subuh.
Pangrungu rancung miréng Bilal ngagalindengkeun pangajak nohonan kawajiban ka sakumna umat, pangajak pikeun mukakeun hambalan langit katujuh nu pinuh ku pahala. Raga katuna nguniang hudang, léngkah muru kasucian tirta, nyecep tiis ngarambah rasa dina amparan sajadah.
“Ya Alloh mugia Salira masihan cahya dina ati, lisan, pangrungu sareng soca….” Gerendengna bari muru amparan sajadah.


text:
Hasil Pencarian
Hasil pencarian untuk kata kunci nyenyeri (2)
- Naskah Kuna: WAWACAN LUTUNG KASARUNGOleh: Drs. H. Rd. Hidayat Suryalaga
11 Jul 2002 - 4:55 am
Meureun hidep ge geus nguping, carios sepuh baheula, aya dongeng anu rame, carita pantun asalna, asli dongeng ti Sunda, carita Lutung Kasarung, kieu geura lalakonna.
Kacaturkeun hiji wanci, tempatna di Kahiangan, bujangga karempel kabeh, para pohaci harempak, sareng hiji satria, kasep putra Sunan ambu, nu jenengan Guru Minda.
- Kawih Sunda II
21 May 2002 - 1:17 am
Lembur matuh, naha atuh
Milih bandung kota kembang
Bandung nu heurin ku tangtung
Sasakala sangkuriang
Dilingkung ku gunung-gunung
Gunung cupu mandala ayu
Hayu sindang ka sumedang
Ngan pacuan ngarangrangan


text:
Undian pikeun nangtukeun pangeusi dalapan grup tatandang undakan kahiji Piala Dunia 2014 di Brasil geus dilumangsungkeun. Hasilna geus kanyahoan, nagara mana waé anu baris tatandang dina unggal grupna. Tadi peuting, kalawan ngagunakeun tempat di Costa de Sauipe Bahia Salvador nagara Brasil, 32 nagara anu asup babak puncer Piala Dunia 2014 téh dibagi kana dalapan grup. Unggal grupna dieusi ku opat nagara.
Undian ieu dipingpin langsung ku Juru Tulis Umum FIFA, Jerome Valcke kalawan disakséni ku urut béntang lapangan méngbal ti dalapan nagara anu pernah jadi jawara Piala Dunia saméméhna nyaéta Alcides Ghiggia ti nagara Uruguay, Geoff Hurst (Inggris), Marcos Cafu (Brasil), Fabio Cannavaro (Italia), Mario Kempes (Argéntina), Fernando Hierro (Spanyol), Zinedine Zidane (Prancis) katut Lothar Matthaus (Jérman).
Sakumaha sawangan sawatara pihak dina saméméh undian, undian Piala Dunia 2014 anu ngagunakeun sistem réngking FIFA dina bulan Oktober ieu baris nyababkeun aya sababaraha nagara anu kuat (alus méngbalna) ngahiji dina hiji grup. Sababaraha nagara anu kuat hususna ti wewengkon Éropah henteu ngahiji dina hiji tempat (pot). Pot kahiji husus dieusi ku dalapan nagara anu miboga réngking pangalusna. Sedengkeun pot kaopat dieusi ku dalapan nagara anu asalna ti wewengkon Éropah. Sababaraha nagara ti wewengkon Éropah anu kuat kusabab henteu miboga réngking anu alus henteu asup kana pot kahiji diantarana Itali, Walanda, Perancis jeung Inggris. Nagara kuat anu aya di pot kaopat ieu bisa waé ngahiji reujeung nagara kuat anu asalna ti pot kahiji.
Hasil undianana, henteu jauh tina sawangan. Sahanteuna aya dua grup anu dieusi ku dua atawa tilu nagara anu kuat. Nagara Spanyol jeung Walanda ngahiji di Grup B. Sedengkeun grup D dieusi ku nagara kuat Inggris, Itali, jeung Uruguay. Nagara Portugal jeung Jérman ngahiji di grup G.
Hasil Undian Undakan Kahiji Piala Dunia 2014:
- Grup A: Brasil, Kroasia, Méksiko, Kamerun
- Grup B: Spanyol, Walanda, Chili, Ostrali
- Grup C: Kolombia, Yunani, Pantai Gading, Jepang
- Grup D: Uruguay, Kosta Rika, Inggris, Itali
- Grup E: Swiss, Ékuador, Perancis, Honduras
- Grup F: Argentina, Bosnia-Hérzégovina, Iran, Nigéria
- Grup G: Jérman, Portugal, Ghana, Amérika Serikat
- Grup H: Bélgia, Aljazair, Rusia, Koréa Kidul
(Potret meunang nginjeum ti fifa.com)


text:
Bas Itna Hain Kehna Lyrics from Raakh (2016) sung by Sonu Nigam. This Love song is composed by Raju Singh & Written by Rashmi Virag. Raakh (2016) movie stars Richa Chadha, Vir Das, Shaad Randhawa. and directed by Milap Zaveri. Raakh (2016) Releases on 2016-11-25.
Lyrics : Bas Itna Hain Kehna
Movie : Raakh (2016)
Music Director : Raju Singh
Singers : Sonu Nigam
Lyricists : Rashmi Virag
Genre : Love
Music Label : T-Series
Bas Itna Hain Kehna Lyrics
Iss safar mein Meri nazar mein rehna Iss safar mein Meri nazar mein rehna.. Bas itna hai kehna Bas itna hai kehna Bas itna hai kehna Meri nazar mein rehna.. Door jaana toh parchai chhod jana Saans bhar ke faasle pe rehna Kho na jaana Bas itna hai kehna Bas itna hai kehna Bas itna hai kehna Meri nazar mein rehna.. Ungliyon ko meri Tum thaame rehna Ungliyon ko meri Tum thaame rehna.. Agar khwaab mein bhi saath chhute Subah laut aana.. Bas itna hain kehna Bas itna hain kehna Bas itna hain kehna Meri nazar mein rehna.. Jism jal jaayenge Sab raakh ho jayega Pyaar tera mera Uss paar mil jayega.. Uss jahaan mein Meri panaah mein rehna Uss jahaan mein Meri panaah mein rehna.. Bas itna hai kehna Bas itna hai kehna Bas itna hai kehna Meri nazar mein rehna..


text:
Mangrupakeun hiji pedesaan anu ayana di wewengkon kacamatan cihaurbeuti kabupaten ciamis jawa barat (Indonesia)
Asal usul pasirtamiang
Tiap tiap ngaran pasti ngabogaan sajarah masing masing, kitu oge sarua halna ngaran pasirtamiang, upami di tilik tina sajarah asal muasalna, ngaran pasirtamiang ngarupakeun gabungan tina dua ngaran nyaeta “pasir” jeung “taming”.
Anu tiap tiap ngaran tadi boga harti masing masing, ngaran “pasir” di cokot tina basa sunda anu hartina “leuweung leutik” atawa bagean leuweung anu deukeut jeung tempat cicing manusa. ngaran “tamiang” di cokot tina ngaran tangkal awi anu waktu harita aya di tempat eta (pasir). Jadi lamun di hartikeun sacara kaayaan dina jaman harita , “pasirtamiang” ngandung harti “tempat anu loba tangkal awi tamiang”.
Tapi aya oge anu ngahartikeun “pasirtamiang” teh ngarupakeun gabungan tina ngaran “Pasirta” jeung “miang” anu hartina “pasirta” ngandung harti peserta atawa anggota, “miang” hartina indit. Jadi harti pasirtamiang lamun nurutkeun versi anu kadua nyaeta, “peserta anu miang”. Bisa di buktikeun ku lobana anggota atawa jalema anu miang (indit / ngalalana / kaluar) neangan pakasaban ka daerah luar pasirtamiang. Ngan harti anu kadua lain dicokot tina asal muasal ngaran, tapi docokot tina basa kirata (di kira-kira tapi nyata).
Leupas tina harti anu asal, pasirtamiang ngarupakeun hiji ngaran padesaan anu ayana di kacamatan cihaurbeuti (sakumaha anu tos di tulis dina tulisan bubuka). “DESA PASIRTAMIANG” mungkin ngaran eta anu aya dina emutan.
Desa pasirtamiang
Upami di tingal tina sajarah ngaran na, pasirtamiang ngarupakeun hiji tempat anu langka di saba ku manusa kumargi kaayaan nana di sisi leuweung. Tapi sajalan jeung jaman, lambat laun pasirtamiang jadi hiji padesaan anu dibagi jadi 6 (genep) perkampungan.
Diantarana:
1. Kampung pasirtamiang tonggoh
2. Kampung Pasirtamiang Landeuh
3. Kampung Cijoho
4. Kampung Kertasari
5. Kampung Pasirlandak
6. Kampung Cigorowong
Anu masing masing ngaran ngabogann sajarah.
· 1. Pasirtamiang tonggoh
Katerangan masih di pilari…..
· 2. Pasirtamiang landeuh
Ngarupakeun hiji tempat atawa wilayah anu aya di desa pasirtamiang, lamun nurutkeun sajarah, pasirtamiang landeuh ngarupakeun pecahan kampung. Sabab di desa pasirtamiang asalna ngan aya 5 (lima) kampung, mungkin kusabab lobana anggota atawa tambahan penduduk tiap taunna, maka dina taun 1993 kampung pasirtamiang di bagi jadi 2 (dua) bagian. Nyaeta bagian tonggoh jeung landeuh.
Pasirtamiang lendeuh ngabogaan 3 (tilu) belah, nyaeta (1) beulah kaler atawa biasa di sebut “kondang” (2) beulah tengah (3) Beulah kidul biasa di sebut “babakan” tins 3 (tilu Beulah eta ngabogaan 8 (dalapan) Rt (rukun warga) anu tiap tiap Rt di bates ku solokan jeung satiap Rt ngabogaan kurang leuwih 20 Kepala keluarga. Lamun tina satiap kepala keluarga aya 5 (lima) urang, maka bisa di perkirakeun warga anu aya di kampung pasirtamiang landeuh kurang lewih 8 x 20 x 5 = 800 (dalapan ratus warga) tapi ieu mah itungan sacara perkiraan wungkul. Kangge bukti anu nyata na mah mungkin Pak lurah anu langkung uninga.
Oh iya ampe lupa,,,, Dugi ka taun ayeuna (2011) kampung pasirtamiang landeuh tos ganti 2 x Bpk lurah (setelah di pecah) anu kaleresan dina taun ayeuna di kokolotanan ku Bpk Lurah Ade. (jadi inget lagu kang doel sumbang...) salam baktos ka Bpk lurah….
· 3. Cijoho
· 4. Kertasari
· 5. Pasirlandak
· 6. Cigorowong
Katerangan di luhur di tulis ku ade kamal mustopa (warga pasirtamiang landeuh), upami aya anu langkung uninga kana sajarah pasirtamiang, diantos kintunan serat na ka E-mail kamal_mustfa@yahoo.co.id
Comments
pasirtamiang
Mangrupakeun hiji pedesaan anu ayana di wewengkon kacamatan cihaurbeuti kabupaten ciamis jawa barat (Indonesia)
About Me
Fashion
Technology
Entertainment
Comment
Label
Translate
Editors Picks
About
Popular
-
conto pepeling : Hayu geura saradia Meungpeung keur hirup di dunya Amal keur sampeureun tea Di ahir moal sulaya Geuning maot ...
-
Duh Indung, peuting ieu kuring nyawang lalamun sono m é dar waktu nu g és kaliwat cing ronghéak ngababarak sukma Duh bapa, Isukan hirup bét...
-
Sesah pisan milarian conto naskah anu leres-leres nyunda . Naskah ieu oge kenging kokoreh tina internet, tangtos tebih tina sampurna, s...
Recent Posts
Timeline
Formulir Kontak
Blog Archive
Popular Tags
Sponsor
Most Trending
-
conto pepeling : Hayu geura saradia Meungpeung keur hirup di dunya Amal keur sampeureun tea Di ahir moal sulaya Geuning maot ...
-
Pangeunah-ngeunahna nyarita, jang kuring mah make basa Sunda loma. Dua taun kuring make basa Sunda loma. Mangsa kelas tilu SMP jeung kelas ...
-
Bandung, Kompas – Bambu menjadi ikon Jawa Barat. Hal ini tidak berlebihan karena Jabar menjadi daerah asal sebagian besar bambu di dun...
-
SEBELUMNYA diceritakan, setelah melahirkan, Eni menderita sakit ...
-
10 May 2010 * Nasional * Pos Kota CIAMIS (Pos Kota) - Menko Kesra Agung Laksono menyerahkan bantuan pemerintah untuk korban Ciamis s...
-
PERSIB <a href='http://openx.pikiran-rakyat.com/www/delivery/ck.php?n=ad85f079&cb=INSERT_RANDOM_NUMBER_HER...
-
Duh Indung, peuting ieu kuring nyawang lalamun sono m é dar waktu nu g és kaliwat cing ronghéak ngababarak sukma Duh bapa, Isukan hirup bét...
-
Sesah pisan milarian conto naskah anu leres-leres nyunda . Naskah ieu oge kenging kokoreh tina internet, tangtos tebih tina sampurna, s...
-
Kawasan hutan Pulau Nusa Gede dengan Luas kurang lebih 16 ha yang terletak di situ (danau), yaitu Situ Lengkong Panjalu berada di Des...
-
Segala puji hanya bagi Allah subhanahu wa ta’ala , shalawat dan salam semoga tetap tercurahkan kepada baginda Rasulullah shalallahu ‘alai wa...


text: Nining Meida - Kamana, Sunda - Batan Nganggur, Darso - Dina Amparan Sajadah2, Nining Meida - Bubuy Bulan, Doel Sumbang - Duriat By, Nining Meida - Ukur Kalangkang, Doel Sumbang - Track03, Sunda - Sosonoan, Sunda - Beas Beureum, Hetty Koes Endang - Cinta, Doel Sumbang - Urang Jelekong, Nia Daniaty - Rumasa, Disco - Botol Kecap, Degung - Nu Pangantenan, Sunda - Teuing, Darso - Mega Bodas, Sunda - Panon Hideung, Darso - Caringin Tilu, Degung - Palsiun Bungur, Doel Sumbang - Beja Ti Jurig, Hetty Koes Endang - Dina Amparan Sajadah, Doel Sumbang - Bulan Batu Hiu, Darso - Tanjung Baru, Nia Daniaty - Peurih, Hetty Koes Endang - Ah, Degung - Balakbak, Darso - Migang Bingah, Sunda - Kangen Bandungan, Kustian - Budak Tunggara, Hetty Koes Endang - Hanjakal.


text:
engkus ruswana
Re: [kisunda] sunda Islam: ceuk kuring
http://www.mail-rchive.com/kisunda@yahoogroups.com
Sampurasun, kang Oman haturan sim kuring pun engkus.
Kacida nganuhunkeunnana kana eta pedaran akang, karaos sareng nampi sim kuring nambihan kanyaho ti pedaran-pedaran akang, namung punten sim kuring hoyong oge ngiring mairan, hapunten bilih teu sapuk.
Tah Dina pedaran nu dibahas ku akang geuning netelakeun yen Sunda-Islam mah ngagaduhan sifat atanapi karakter nu mibanda kaluhungan nilai-nilai atanapi ajen tinajen, bukti ku kajembarannana nu mangrupakeun salah sahiji wujud konsep mandala nu tangtu luyu jeung sifat kamanusaan. Kitu diantarana nu kaharti ku sim kuring.
Tah upama nitenan kana harti eta tulisan eta oge tanggapan/bahasan akang, ceuk sim kuring nyata geuning yen nu mawa sifat/karakter luhur kitu teh estu buah tina kasundaannana sanes tina kaislamannana, da buktina geuning ku akang dijelaskeun ti jaman luluhur baheula memeh Islam datang ka pasundan (conto ti kang Oman di patilasan Talaga), geuning agama Budha ditarima, pon kitu deui agama Hindu, Islam, Kristen. Geuning can aya panalungtikan nu nyindekeun luluhur Sunda baheula nolak/ngusir sumawonna merangan agama nu datang ka wewengkon Sunda, tapi sabalikna geuning runtagna Pajajaran jeung Galuh akibat diserangna ku Banten jeung ku Cirebon (eta ceuk sajarah).
Kitu deui di waktu kiwari nu ngabogaan sifat-sifat luhur kitu teh geuning dipibanda ku dulur urang kisunda nu non Islam saperti di Dusun Susuru (Ciamis), masarakat Cigugur, masarakat Lebak Cawene, masarakat adat Ciptagelar, masarakat adat gunung Halimun, masarakat Kanekes jeung sajabana, sedengkeun karakter masarakat Islam etnik lainna, boh nu aya di wewengkon Nusantara lainna pon kitu deui nu di sumberna wewengkon Arab, nyata aya perbedaan nu nyata.
Tah ku kituna ceuk bawirasa kuring, sawajarna lamun urang sunda miajen jeung ngamumule luluhurna, supaya urang Sunda boga ajen jeung teu katulah, da geus bukti kaluhungan jeung kaluhuran budi pangarti warisan luluhur nu geus jadi adat paradatan Sunda (naon bae agemannana) geuning mangrupakeun nilai-nilai nu diperlukeun pikeun ngawangun jeung ngahudangkeun deui bangsa jeung nagara sangkan boga deui ajen-tinajenan, ku kituna ka dulur-dulur kisunda poma ulah salah nya nyanghareup jeung tumarima (kitu oge ceuk kuring).
Hayu urang suhun deui Kasundaan, rek ku saha deui diajenan lamun lain ku urang nu jadi wawarisna. Sakitu pairan ti sim kuring, bilih langkung saur bahe carekna, nya nyuhunkeun dihampura rumasa teu acan jadi jalma bener, nuju diajar keneh. Atuh ka Kang Maman soal budak janggotan, mangga titenan pamendak sim kuring dina Re : Uga Wangsit Siliwangi, kaping 11/08-2004, mangga sareng sae upami dipadungdengkeun deui. Amit sun nun, rampes
pun engkus


text:
SI Oding budak sakola kelas 4 SD dibere tugas titah ngarti-ngartikeun basa Indonesia ka basa Sunda. Tugasna teu diwatesan kudu ngartikeun nu kumaha-kumahana mah, nu penting bisa ngartikeun. Leuwih alus mun kecap nu diartikeun teh kecap resmi. Kusabab bingung, eta budak nanya ka indungna. Kabeneran harita keur awor pergantian sababara jabaten mentri pemerintahan. Si Oding ku indungna dibere ngaran jabatan sababaraha mentri pikeun diartikeun. Geus meunang sababraha ngaran jabatan mentri mah tuluy we eta budak teh gura-giru neangan hartina dina kamus Indonesia-Sunda.
Dina poe isukna di sakola. Guru basa Sunda nanyakeun saha wae nu geus ngerjakeun tugas ti manehna. Atuh si Oding teh sumanget ngacungkeun leungeun,
“Oding Bu, atos ngadamel tugas!”
“Sok, Oding enggal ka payun. Sebatkeun sababaraha kecap Indonesia ku basa Sunda!” ceuk guruna.
Geus di hareupeun kelas, torolang we si Oding nyebutan hartina hiji-hiji.
“Mentri Pertanian, mentri Tatanen. Mentri Kesehatan, mentri Jagjag Waringkas. Mentri Pangan, mentri Tataher, Mentri Perekonomian, mentri Resiko Dapur. Mentri Kehutanan, mentri Leuleuweungan. Mentri Perairan, mentri Cacaian. Mentri Kelautan, mentri Ciasin. Mentri Telekomunikasi, mentri Teteleponan. Mentri Riset dan Teknologi, mentri Pinter jeung Canggih. Mentri Pariwisata, mentri Piknik. Parantos Bu, mung sakitu!” ceuk si Oding bari tuluy balik deui kana bangkuna.
Guruna, “Beu!?” ***


text:
Ping 16-17 Mei, 22 topasser ngadon ulin ka Baduy shilaturahim ka urang Kanekes. Sanggeus paheut ti mimiti teknis berangkat jeung batasan pamilon ngan 20an nungguan di Taken poe Saptu. Jam 9 loading make treuk kang Jajang Bantar Kambing, pamilon antusias sok sanajan kudu dientep peda nangtung 7 jam bari dipoe, pas nepi ka Rangkas Banten teh geus asak garareheng. Lila di jalan teh sababna mah macet libur panjang, ampir jalma sa Indonesia tumplek ka jalan ngadon ngaheurinan jalan. Padahal geus nyaho kitu mending caricing di imah, moal macet tah jalan. Dasar urang Indonesia meureunan bakat ku stres nitenan kahirupan boh di kulawarga mikiran beas jeung lauk asin, boh di pamarentah mikiran para pejabat pamingpin anu beuki sarakah ku kakuasaan jeung harta, kalakuan para selebritis anu jadi ungkluk, musibah dimana-mana…… Lah lieur mikiran berita anu ngayakinkeun yen ayeuna teh jaman edan…. Kade urang mah tong miluan edan tapi kudu edun!.
Balik deui ka gowesser topass, sanggeus nepi ka Rangkas reureuh rehat 1 jam di uwana kang Opik. Keur rehat ti mimiti anu gogoleran jeung ngopi oge ngadon dahar, kurunyung kang Haji Ata sesepuh Kosera Rangkas sareng imam masjid Lebak, salian ti silaturahim sesama tukang boseh age rek marengan sareng mere saran kumaha titi tata krama ka Baduy. Nuhun kang.
Sanggeus sholat Asar, kalawan teu poho ngado’a atuh brul rombongan teh mangkat ka Baduy… Ke disambung bieu aya kang Ajid nganteurkeun sapedah… Nuhun kang. Baca terusanana di halaman Adventure…..


text:
Eksplore BAHASA GAUL or back to Front
BJ,naha teu gaduh pin BB kitu meni sms wae,abi oyoy kieu kang bade naros naha ny d kantor kan ay wife abi pk paket nu lain unlimitid terus geus aktif tah wife di HP teh, tp pas rek buka app word teh aya kata2 silahkan aktifkan wife na kitu cenah bang kumaha tah?
Jawab : Hehehe..memang sengaja semua pertanyaan harus melalui sms, sinah adil dan bisa dilakukan oleh semua khalayak, karena pembaca PR cukup beragam mulai masyarakat kelas bawah hingga masyarakat atas, sementara pengguna PIN BB sangat terbatas. Mengenai Wi-Fi, pada dasarnya fasilitas Wi-Fi bisa difungsikan oleh semua handphone yang memiliki Wi-Fi, entah itu Nokia, Samsung ataupun Blackberry. Hanya saja, area Hotspot ataupun area2 yang menyediakan fasilitas Wi-Fi secara gratis sangatlah terbatas. Selain itu, aktif tidaknya Wi-Fi harus dilakukan secara manual pada lokasi tertentu, dan harus benar2 terhubung tanpa password barulah kita leluasa menggunakannya, itu juga tergantung bandwidth yang tersedia.
08787965xxxx
ANCRUB KA CBOG0 bang abdi mau nanya bleh gx? tdi urang pasea jeng adi, hpena ku adi urang di alungkeun ka wlungan ,kumaha crana ameh hrup deui ? slamna k istri abang x firman di cbogo grang,purwakarta
Jawab : Cing ateueueuh sing saroleh jadi jajaka teh, ...sagala pasea digedekeun, sagala barang di alung2keun. Barudak!! Hape naon oge, merek naon oge, dina kasebutna kana cai, boa kahujanan, nyemplung kana solokan, kana bak mandi, langkah pertama anu kudu dilakukeun adalah cabut batere. Anu kadua, jemur hapena dina panas panon poe, sekitar saminggu. Sinah garing, sina kasedot cairan anu aya dina mesin hape pangpangna mah cairan anu aya dihandapeun ic atawa komponen2 anu teu kaciri ku mata. Ulah diabuskeun kana beas, kusabab beas mah lain alat pengering, beas mah makanan utama. Lamun kitu mah, geus we sepatu, kaos kaki, handuk, celana anu baraseuh abuskeun kana beas,.... dagoan wae didagor ku emak.
10:50:00 PMMore About : BAHASA GAUL
Bang Jasmin


text:
Asam lemak
Dina kimia, utamana biokimia, asam lemak nyaéta asam karboksilat anu ilaharna diwangun ku buntut/ranté alifatik, boh nu jenuh atawa henteu. Asam lemak dijieun tina hidrolisis beungkeut éster dina lemak atawa minyak biologis (nyaéta trigliserida), ku cara ngaleupaskeun gliserol (baca oléokimia).
Asam lemak téh asam monokarboksilat alifatik nu diturunkeun tina atawa dikandung dina bentuk éster lemak, minyak, atawa lilin sato (gajih) jeung tutuwuhan. Asam lemak alami biasana ngandung ranté 4-28 karbon (teu nyagak sarta jumlahna genap), boh jenuh atawa henteu. Istilah ieu ogé kadang ngawengku sakabéh asam karboksilat alifatik asiklik[1]. Ku kituna, asam asetat gé jadi kaasup asam lemak, padahal bisa leyur dina cai alatan pondok pisan ranté karbonna.
Rujukan[édit | édit sumber]
- Fatty acid. Wikipédia basa Inggris. Disalin 7 Oktober 2008.
- ↑ Prayer Book, (1997). The Gold Book. IUPAC Compendium of Chemical Terminology (2nd ed.). International Union of Pure and Applied Chemistry. ISBN 052151150X. Diakses tanggal 2007-10-31.
Baca ogé[édit | édit sumber]
- Asam lemak ésénsial
- Lemak jenuh
- Lemak teu jenuh
- Sintésis asam lemak
- Métabolismeu asam lemak
- Minyak nabati


text:
Jalur Utama Kansai
Jalur Utama Kansai (関西本線 Kansai-honsen?, disebut oge "Kansai Line") nyaéta jalur kareta di Jepang nu ngahubungkeun Stasion Nagoya jeung JR Namba Station di Osaka. Dioperasikeun babarengan ku Central Japan Railway Company jeung West Japan Railway Company nu wates antara kaduana di Kameyama Station di Kameyama, Préféktur Mie.
Bagéan ti Kamo Station ka JR Namba Station disebutna Yamatoji Line.
Dumasar kana ngaranna, sapanjang jalur ieu lolobana kareta lokal tur taya jalur ekspress.
Eusi
Stasion-stasion[édit | édit sumber]
JR Central (Nagoya - Kameyama)[édit | édit sumber]
- S: kabéh kareta eureun
- s: Ngan Rapid "Mie 52" eureun
- |, ↑: Kareta ngaliwat
- ↑: Ngan saarah
- Kareta lokal eureun di unggal stasion.
JR West (Kameyama - Kamo)[édit | édit sumber]
JR West (Kamo - JR Namba)[édit | édit sumber]
- See the Yamatoji Line article for the list of stations on this segment.


text:
KECAP SEREPAN
KECAP SEREPAN
(Sumber: http://astriecollections.blogspot.com/2010/10/kecap-serepan.html
Di handap aya tulisan ngeunaan kecap serepan dina basa Sunda. tulisanna ti blog babaturan nya eta http://astriecollections.blogspot.com.
I. Kecap Serepan
a. Kecap Serepan tina Basa Indonesia
Umumna urang Sunda téh nggunakeun dua basa (dwibahasawan) dina hirup kumbuh sapopoéna, nyaéta basa Sunda jeung basa Indonesia. Munasabah upama loba kecap-kecap basa Idonesia anu asup kana basa Sunda. Kecap-kecap anu diserep sagemblengna, biasana mangrupa istilah anu euweuh sasaruanana dina basa Sunda.
Kecap-kecap basa Sunda nu mangrupa serepan tina basa Indonesia, diantarana: arus, obat bius, jabatan, jatah, mandiri, rumah sakit, ganjil, perkebunan, perairan, tabungan, persatuan, canggih, pertandingan, penjaga sakola, penyair, percitakan, taun baru, cabang, banjir, liburan, manis, rumah makan, mérah jambu, serah terima, perikanan, nada, ruang tunggu, limbah, perumahan, pembantu, siaran (radio), nyuci (poto), penerbit, jst.
b. Kecap Serepan tina Basa Daérah Séjén
Tatar Sunda kungsi diéréh ku Karajaan Mataram (Islam) kira-kira abad ka-17. Munasabah upama pangaruh basa Jawa téh asup kana basa Sunda. Kecap-kecap basa Sunda nu mangrupa serepan tina basa Jawa, diantarana: kocak, luruh, natus, pamong, pungkas, sima, céték, gabah, pirimis, kangen, lemah, mangkat, pancén, saking, jst.
c. Kecap Serepan tina Basa Asing
Basa asing nu gedé pangaruhna kana basa Sunda ku cara ngabeungharkeun kosa kecapna nyaéta basa Arab, Walanda, jeung Sangsekerta. Tina basa séjén ogé loba, saperti tina basa Kawi, Cina, Portugis, Jepang, Inggris, Spanyol, jeung Prancis. Tapi jumlahna henteu loba cara nu asalna tina tilu basa tadi.
1. Serepan tina Basa Arab
Asupna pangaruh basa Arab kana basa Sunda marng jeung asup sarta mekarna agama Islam di Tatar Sunda. Komo deui umumna urang Sunda ngagem agama Islam. Conto serepan tina basa Arab, di antarana: ahir, akal, batal, gaib, hadiah, hajat, halal, hasil, iblis, kiblat, lahir, mahluk, ajaib, badan, darurat, hidayah, hakim, haram, hilap, ibadah, idin, jubah, kamus, kitab, lisan, makam, maksud, mupakat, pasal, rijki, salat, sukur, malarat, pikir, rahim, saréat, saum, tawakup, jst.
2. Serepan tina Basa Walanda
Sanajana Walanda geus asup ka urang ti awal abad ka-17, tapi meuwuhna pangaruh basa Walanda kana basa Sunda mah dina awal abad ka-20. Éta pangaruh asup sabada loba bangsa urang anu sakola. Conto serepan tina basa Walanda, diantarana: akte, aspal, baki, ban, baud, bohlam, bulao, anduk, bak, balok, bangku, baskom, béngkél, buku, buncis,dasi, dongkrak, émbér, gelas, hélem, kasur, kenék, laci, montir, pas, panik, setir, selang, setrum, dines, duit, elap, elat, erok, got, istal, kelas, kompor, lédeng, modél, peunteun, bor, sekrup, setrip, treuk, jst.
3. Serepan tina Basa Sangsekerta
Dina basa Sunda mah tina basa Sangsekerta téh kawilang loba. Bisa jadi lantaran dina hiji mangsa basa Sangsekerta kungsi jadi basa resmi sawatara karajaan di Tatar Sunda, saperti nu katembong dina prasasti-prasasti. Conto serepan tina basa Sangsekerta, di antarana: agama, angka, asmara, banda, ganda, garuda, guha, jaksa, jiwa, mangsa, méga, murka, naraka, nyata, paripurna, pidana, saksi, upacara, usaha, wacana, aksara, angkasa, budaya, cahaya, gapura, jagat, kuta, mastaka, mitra, nagara, nila, pahala, perkara, sukma, tresna, utama, jasa, jst.
4. Serepan tina Basa Kawi
Dumasar kana Kamus Umum Basa Sunda wedalan LBSS (1981), kecap serepan tina basa Kawi téh, di antarana: angkara, déwangga, doraka, hiang, layu, ménak, sarana, wibawa, daya, hingga, lalu, maya, sekar, wisma, jst.
5. Serepan tina Basa Portugis, diantara: baju, dadu, garpuh, karéta, korsi, méja, bako, bonéka, jandéla, mantéga, pésta, péstol, roda, sapatu, rénda, ronda, onar, jst.
6. Serepan tina Basa Perancis, di antarana: akur, komisi, losmén, medali, supir, karantina, kliseu, kongkur, perangko, sabun, kado, jst.
7. Serepan tina Basa Cina, di antarana: angpaw, cap, cét, emih, kecap, kuéh, loténg, tauco, bapaw, capcay, cingcaw, ginséng, lihay, pécay, moci, siomay, tahu, jst.
8. Serepan tina Basa Inggris, di antarana: bodi, hen, pinalti, serial, pérs, komputer, spiker, mik-ap, fotokopi, tip, terminal, diskét, bodigar, televisi, robot, jst.
Belum ada komentar.
Tinggalkan Balasan
-
Arsip
- Agustus 2017 (2)
- April 2015 (1)
- Februari 2015 (2)
- September 2014 (1)
- Agustus 2014 (2)
- Desember 2013 (2)
- September 2013 (1)
- Juli 2013 (2)
- April 2013 (1)
- Maret 2013 (1)
- Desember 2012 (2)
- Oktober 2012 (2)
-
Kategori
-
RSSEntries RSS
Comments RSS


text:
Hasil Pencarian
Hasil pencarian untuk kata kunci misahkeun (2)
- Dongeng Sasakala: SELAT SUNDA JEUNG GUNUNG KRAKATAU
1 Mar 2002 - 2:31 am
Jaman baheula di pulo Jawa beulah Kulon, ngadeg hiji karajaan nu diratuan ku Prabu Rakata. Sang Prabu kagungan putra dua. Anu cikal jenengan Raden Sundana, anu bungsu Raden Tapobrana. Harita mah Pulo Jawa sareng Sumatera teh ngahiji.
Ku margi Prabu Rakata parantos sepuh pisan, teras masrahkeun karajaan ka putra-putrana. Karajaan teh dibagi dua. Anu palih Wetan ka Raden Sundana, nu palih Kulon ka Raden Tapobrana.
- CARITA PARAHIYANGAN
30 Nov 2001 - 1:06 am
Carita Parahiyangan teh hiji naskah kuno titilar Karuhun Urang sunda ti Galuh anu pohara munelna, ieu naskah teh luhur pisan ajen sajarahna, teu eleh ajenna najan dibandingkeun jeung pararaton atawa Nagarakretagama, nyaeta anu nyaritakeun hal ihwal katut kaayaan Singasari jeung Majapahit.
Carita Parahyiangan eusina nyarsilahkeun kaayaan pulo Djawa anu nyurug ka bagian Beulah kulon jeung sabagian ka Beulah Wetan; malah nyarsilahkeun Raja Sanjaya basa angkat ti Galuh ka tatar Wetan.
Tempat-tempat atawa daerah anu ditulis dina ieu naskah Carita Parahiyangan sabagian parantos kaungsi raratanana, sarta ti eta tempat-tempat teh loba bahan-bahan sejenna anu bias diguar.


text:
Srikandi nyaéta salah saurang anak Raja Drupada jeung Déwi Gandawati ti Karajaan Pancala anu mecenghul dina wiracarita Mahabarata. Manéhna mangrupa panitisan Déwi Amba anu tiwas alatan panah Bisma. Dina buku Mahabarata manéhna dicaritakeun lahir sabagé wanoja, tapi diasuh jiga lalaki, atawa kadangkala boga bagapurusa netral (waria). Dina vérsi pawayangan Sunda jeung Jawa lumangsung hal anu ampir sarua, tapi dina pawayangan Sunda jeung Jawa mah dicaritakeun yén manéhna lakirabi jeung Arjuna sarta hal ieu mangrupa béda anu pohara jauh lamun dibandingkeun jeung carita Mahabarata vérsi India.
Harti ngaran
Dina basa Sansakerta, Srikandi diejah Śikhaṇḍin, wangun feminimnya nyaéta Śikhaṇḍinī. Sacara harfiah, kecap Śikhandin atawa Śikhandini hartina “ngabogaan rarawis” atawa “anu ngabogaan jambul”.
Srikandi dina Mahabarata
Dina kahirupan saméméhna, Srikandi lahir sabagé wanoja nu ngaranna Amba, anu ditampik ku Bisma pikeun lakirabi. Alatan ngarasa kahina sarta hayang ngabales dendam, Amba ngadoa sangkan jadi cukang lantaran patina Bisma. Kahayangna katedunan mangsa Amba nitis ka Srikandi.
Dina waktu lahir, bapana ngasuh Srikandi jiga ka budak lalaki. Mangkana Srikandi hirup kawas lalaki, diajar élmu perang sarta satuluyna ngawin wanoja. Dina peuting munggaran lakirabi, pamajikanana ngahina dirina sanggeus nyaho hal anu sabenerna. Sanggeus mikiran cara maéhan manéh, Srikandi kabur ti Pancala, tapi disalametkeun ku saurang Yaksa anu satuluyna nukurkeun bagapurusana ka Srikandi. Srikandi balik sabagé lalaki sarta hirup bagja babarengan jeung pamajikanana sarta ngabogaan anak. Sanggeus pupus, bagapurusana dipulangkeun deui ka Yaksa.
Srikandi dina Pawayangan Sunda jeung Jawa
Srikandi lahir alatan kahayang kadua kolotna, nyaéta Prabu Drupada jeung Déwi Gandawati, hayangeun boga anak nu lahir kalawan normal. Dua lanceukna, Déwi Drupadi sarta Dréstajumena, dilahirkan ngaliwatan pamujaan. Drupadi dilahirkan tina seuneu pamujaan, samentara haseup seuneu éta ngajanggélék jadi Dréstajumena.
Déwi Srikandi pohara resep kana olah kaprajuritan sarta mahér dina ngagunakeun pakarang panah. Kapinterna kasebut dipibandana sabot manéhna guguru ka Arjuna, anu satuluyna jadi salakina. Dina lakirabi kasebut manéhna henteu boga anak.
Déwi Srikandi jadi conto pikeun prajurit wanoja. Manéhna jadi pananggung jawab kasalametan sarta kaamanan kasatrian Madukara jeung sagala eusina. Dina perang Baratayuda, Déwi Srikandi maju jadi sénapati perang Pandawa ngagantikeun Resi Séta, satria Wirata anu geus gugur dina nyanghareupan Bisma, sénapati agung balatentara Kurawa. Kalayan ngagunakeun panah, Déwi Srikandi bisa niwaskeun Bisma, luyu jeung supata Déwi Amba, puteri Prabu Darmahambara, raja nagara Giyantipura, anu teu kahaja tiwas ku Bisma.
Dina ahir riwayatna, Déwi Srikandi dicaritakeun tiwas ditelasan pati ku Aswatama anu nyulusup ka keraton Astinapura sanggeus lekasanana perang Baratayuda.
Kurawa
Kurawa (basa Sansekerta: कौरव; kaurava) nyaéta kumpulan antagonis dina wiracarita Mahabarata. Ngaran Kurawa sacara umum hartina “turunan Kuru”. Kuru nyaéta ngaran Maharaja anu mangrupa turunan Bharata, sarta nurunkeun inohong-inohong dina wiracarita Mahabarata. Kurawa ngarupakeun satru kabuyutan para Pandawa. Jumlah maranéhanana nyaéta saratus. Maranéhanana anak prabu Dréstarastra anu lolong ti permaisurina, Dewi Gandari.
Harti
Istilah Kurawa anu dipaké dina Mahabarata ngabogaan dua harti:
- Harti jembar: Kurawa ngarujuk ka sakumna turunan Kuru. Dina harti ieu, Pandawa ogé kaasup Kurawa, sarta kadangkala disebut kitu dina Mahabarata.
- Harti heureut: Kurawa ngarujuk kana garis turunan Kuru anu leuwih kolot. Istilah ieu ngan kawates pikeun anakna Dréstarastra, sabab manéhna mangrupa turunan anu pangkolotna dina garis turunan Kuru. Istilah ieu henteu ngawengku anak Pandu, anu ngadegkeun garis turunan anyar, nyaéta para Pandawa.
Riwayat singket
Dina Mahabarata diceritakan yén Gandari, pamajikan Dréstarastra, hayang boga saratus anak. Saterusna Gandari ménta ka Abiyasa, saurang patapa sakti, sarta ditedunan. Gandari jadi ngandeg, tapi sanggeus lila ngandung, anakna teu lahir waé. Manéhna jadi timburu ka Kunti anu geus méré Pandu tilu urang anak. Gandari keuheul, tuluy neunggeulan kandunganana. Sanggeus ngaliwatan mangsa ngajuru, anu lahir tina pianakanana ngan saukur sagumpal daging. Abiyasa saterusna nyiksikan daging kasebut jadi saratus bagian sarta ngasupkeunana kana 100 gentong, anu saterusna dipelak dina taneuh salila sataun. Sanggeus sataun, gentong-gentong kasebut dibuka deui sarta tina tiap gentong, muncul orok lalaki. Anu pangheulana mecenghul nyaéta Duryodana, dipirig ku Dursasana, sarta barayana anu séjén.
Sakumna anak Dréstarastra tumuwuh jadi lalaki anu garagah. Maranéhanana ngabogaan baraya nu ngaranna Pandawa, nyaéta kalima anak Pandu. Sanajan maranéhanana duduluran, Duryodana anu mangrupa baraya pangkolotna para Kurawa, sok ngarasa timburu ka Pandawa, utamana ka Yudistira anu rék dicalonkan jadi raja di Astinapura. Akibatna muncul pacogrégan anu puncakna jadi hiji perang rongkah di Kurusetra.
Sanggeus perang rongkah nu lumangsung salila dalapan belas poé, saratus anak Dréstarastra gugur, kaasup incu-incuna, kajaba Yuyutsu, anak Dréstarastra anu lahir ti saurang dayang. Anu pamungkas gugur dina perang kasebut nyaéta Duryodana, baraya pangkolotna para Kurawa. Saméméhna, adina anu ngaranna Dursasana gugur ku leungeun Bima. Yuyutsu nyaéta hiji-hijina anak Drétarastra anu salamet dina perang di Kurusetra alatan ngabiluk para Pandawa sarta manéhna neruskeun garis turunan bapana.
Para Kurawa
Di handap ieu nyaéta daftar ngaran-ngaran saratus Kurawa anu dibédakeun jadi dua vérsi, vérsi India jeung vérsi Indonésia. Dua Kurawa utama nyaéta Suyudana landihan Duryodana jeung Dursasana nu disebut leuwih tiheula dina daftar kasebut. Saterusna anu séjén disebut nurutkeun urutan aksara.
Vérsi Indonésia
- Duryodana (Suyudana)
- Dursasana
- Abaswa
- Adityaketu
- Aloba
- Anadresya (Hanyadresya)
- Anudara (Hanudara)
- Anurada
- Anuwinda (Anuwenda)
- Aparajita
- Aswaketu
- Bahwasi (Balaki)
- Balawardana
- Bagadatta (Bogadenta)
- Bima
- Bimabala
- Bimadewa
- Bimarata
- Carucitra
- Citradarma
- Citrakala
- Citraksa
- Citrakunda
- Citralaksya
- Citrangga
- Citrasanda
- Citrasraya
- Citrawarman
- Darpasanda
- Dreksetra
- Dirgaroma
- Dirghabahu
- Dirgacitra
- Dredahasta
- Dredawarman
- Dredayuda
- Dretapara
- Duhpradarsana
- Duhsa
- Duhsah
- Durbalaki
- Durbarata
- Durdarsa
- Durmada
- Durmarsana
- Durmukha
- Durwimocana
- Duskarna
- Dusparajaya
- Duspramana
- Hayabahu
- Jalasanda
- Jarasanda
- Jayawikata
- Kanakadwaja
- Kanakayu
- Karna
- Kawacin
- Kratana
- Kundabedi
- Kundadara
- Mahabahu
- Mahacitra
- Nandaka
- Pandikunda
- Prabata
- Pramati
- Rodrakarma (Rudrakarman)
- Sala
- Sarua
- Satwa
- Satyasanda
- Senani
- Sokarti
- Subahu
- Sudatra
- Suda
- Sugrama
- Suhasta
- Sukasananda
- Sulokacitra
- Surasakti
- Tandasraya
- Ugra
- Ugrasena
- Ugrasrayi
- Ugrayuda
- Upacitra
- Upanandaka
- Urnanaba
- Weda
- Wicitrihatana
- Wikala
- Wikatanana
- Winda
- Wirabahu
- Wirada
- Wisakti
- Wiwitsu (Yuyutsu)
Wyudoru (Wiyudarus)


text:
Backlinks téh penting pisan pikeun sagala usaha online. Webmasters nu geulis melang mun meunang backlinks ka kaca web maranéhna sabab bisa nyumbangkeun usaha SEO sarta ngangkat hiji pangkat ramatloka. Dina lampu ieu Google panungtungan ranking apdet, nu boga ramatloka sieun nyieun backlinks kualitas-low sakumaha bisa ngabalukarkeun rankings teundeun na subsequences hukuman Google sejenna. Éta pisan sababna naha kabeh webmasters keur pilari sumber web PR tinggi mun ngawangun backlinks on aranjeunna. Jumlah sumber web misalna nulis ngan bisa laksana, sarta éta tangguh pikeun ménta kasempetan wangunan link ti aranjeunna. Sanajan kitu, lamun geus teu mungkin pikeun perusahaan pikeun ngadegkeun hubungan bisnis jeung jaba PR tinggi, teu alesan kalibet dina téhnik wangunan link spammy. Gantina eta, anjeun kudu néangan cara deui tricky séjén pikeun ngalakukeun backlinks PR tinggi. Dina artikel ieu kami baris ngabahas kumaha carana ménta backlinks tina situs PR10 Wikipedia.
Leuwih ti taun, Wikipédia geus jadi masalah badag pikeun paling marketers sakumaha anu kasebut ampir teu mungkin keur overrank sumber ieu dina Google. Sanajan kitu, saingan langgeng ieu bisa mawa manfaat keur anjeun bisnis dina bentuk Tumbu asup kualitas. Wikipedia bisa dipaké ku marketers eusi ka duanana assists kalawan optimasi search engine sarta nyumbang kana misi sumber atikan panglegana.
Jalma sering salah harti peran backlinks on Wikipedia. Kalobaannana pikir yén éta téh cukup pikeun nambahkeun tumbu maranéhna pikeun "Tumbu éksternal" bagian lamun eusi anu mangrupa relevan pikeun industri website maranéhanana. Najan kitu, dina kanyataanana, teu masihan pangaruh naon pisan. Upami Anjeun gaduh pendekatan pinter nambahkeun backlinks anjeun ka Wikipédia, eta bakal mawa anjeun loba hasil positif. Sabalikna, bisa ngabalukarkeun loba masalah, kaasup ngabogaan domain ditambahkeun anjeun kadaptar salaku spam sarta ngalarang tina Wikipedia.
Dina artikel ieu, kuring baris babagi sareng anjeun sababaraha lila pangalusna dina backlinks Wikipedia. Ku kituna, upami dipidamel neuleu, bisa kénéh janten manfaat gede situs optimasi search engine Anjeun.
Kumaha kudu backlinks robah dina Wikipedia leuwih dékade panungtungan?
Wikipedia diawalan dina 2001 salaku sumber web atikan pangbadagna di dunya. Dina jangka waktu nu backlinks purchasing jeung téhnik wangunan link spammy séjén éta teu jadi populer. Éta pisan sababna naha ieu diwenangkeun for urang ka dulur nyieun backlinks dofollow on Wikipedia. Sanajan kitu, ku weighting beurat Google Wikipédia na backlinks anak, webmasters éta gancang nepi kana efek SEO. Saprak waktu éta, Wikipédia geus robah hiji dangong pikeun nyieun backlinks dofollow dina kaca na. Pikeun nyegah panarajang spam masif jeung tungtunan palanggaran Google, Wikipédia ngamungkinkeun nempatkeun ukur Tumbu nofollow nu teu mindahkeun naon jus link. Sumawona Wikipedia nyiptakeun backlist kalayan Tujuan ka meungpeuk domain maranéhna dianggap spam.
Sanajan backlinks nofollow gaduh éfék kirang on SEO ti leuwih dofollow, Wikipédia backlinks kénéh sababaraha paling kacida nungtut dina pasar digital. Ieu bisa dipedar ku PageRank luhur sumber ieu sareng sikap ditangtoskeun Google kana Tumbu ti sumber ieu.


text:
Dina seeurna hartos kapamingpinan,urang tiasa nyandak intina. Nyaeta kapamingpinan mangrupa hiji proses pikeun ngahontal udagan kanggo kaperyogian organisasi. Kapamingpinan mangaruhan pisan kana ngatangtukeun tujuan atanapi udagan hiji organisasi, ngamotivasi sikep pamilon pikeun ngahontal udagan, mangaruhan pikeun ngalereskeun kelompok sareng budayana. Kapamingpinan gaduh kaitan nu raket sareng motivasi. Perkawis eta tiasa ditingal tina kaberhasilan hiji pamingpin dina ngusikkeun jalmi nu sanesna dina ngahontal udagan nu atos ditangtoskeun.
Upami organisasi hartosna nyaeta mangrupa sarana pikeun ngalaksanakeun gawe bareng antara jalmi-jalmi pikeun nyumponan hiji udagan anu sami, sareng ngagunakeun sumber daya anu dipiboga.
Janten kapamingpinan dina organisasi maksadna nyaeta hiji cara atanapi proses kumaha lengkah-lengkah pamingpin dina ngusikkeun hiji organisasi supados eta organisasi tiasa mapah nu sae.
Pikeun ngahontal organisasi nu hade, urang kedah uninga heula tipe-tipe pamingpin nu sae. Ciri-ciri pamingpin sareng kapamingpinan nu ideal nya eta:
1. Miboga pangweruh nu lega, beuki luhur kalungguhan hiji jalma dina hirarki kapamingpinan organisasi, manéhna beuki ditungtut pikeun sanggem mikir sarta ngalengkah sacara generalis.
2. Pangabisa ngembang sarta ngamekarkeun
3. Sikep nu Inkuistif atanapi karaosan hoyong terang. Eta teh mangrupa sikep nu nyerminkeun 2 hal: kahiji, henteu ngarasa sugema jeng pangweruh nu tos dipiboga, kadua kahayang pikeun milarian sarta manggihan perrkawis nu anyar.
4. Kamampu Analitik, tiasa mecahkeun masalah.
5. Daya emut nu kiat, pamingpin kedah gaduh kamampu intelektual nu aya di luhur kamampu rata-rata jalmi nu di pimpinna.
6. Kaparigelan komunikasi sacara efektif.
7. Kaparigelan ngadidik, tiasa nganggo waktos pikeun ngaronjatkeun kamampu handapanana.
8. Rasionalitas
9. Objektivitas
10. Naluri nu tepat
11. Janten conto dina sikep, perilaku.
12. Janten pangdenge nu hade
13. Fleksibilitas, kamampu ngalakukeun parobahan dina cara mikir, nindak, sikep sarta paripolah supados saluyu jeung tungtutan kondisi nu dihadapi tampa ngorbankeun prinsip-prinsip hirup nu keur dianut.
14. Kacindekan
15. Kawanian
16. Orientasi mangsa hareup
17. Sikep nu Antisipatif sareng Proaktif
Upami hiji pamingpin atos gaduh kriteria-kriteria anu tos dipedarkeun di luhur, insya Alloh eta pamingpin kapamingpinana henteu di asa-asa deui. Kriteria-kriteria eta kedah diusikeun sing leres, ulah ngan sewates teori hungkul, tapi prak-prakanana oge kudu hade sarta saluyu jeung dasar-dasar organisasina. Hiji organisasi bakal kacau upami pamingpina teu gaduh kapamingpinan anu siga kitu. Tapi upami urang tingal ayeuna pamingpin anu kitu teh tos anggang. Kumargi kitu atikan dina kapamingpinan oge peryogi diajarkeun.
Dina islam, kapamingpinan eta kacida utamina. Nabi oge kantos nyarios, upami aranjeunna indit-inditan, pilih hiji jalmi nu janten pamingpin. Upami aya dua, pilih hiji nu janten pamingpin. Netepan nu pang hadena oge nu aya pamingpina (imam).
Kapamingpinan Dina Organisasi
Dina seeurna hartos kapamingpinan,urang tiasa nyandak intina. Nyaeta kapamingpinan mangrupa hiji proses pikeun ngahontal udagan kanggo kaperyogian organisasi. Kapamingpinan mangaruhan pisan kana ngatangtukeun tujuan atanapi udagan hiji organisasi, ngamotivasi sikep pamilon pikeun ngahontal udagan, mangaruhan pikeun ngalereskeun kelompok sareng budayana. Kapamingpinan gaduh kaitan nu raket sareng motivasi. Perkawis eta tiasa ditingal tina kaberhasilan hiji pamingpin dina ngusikkeun jalmi nu sanesna dina ngahontal udagan nu atos ditangtoskeun.